Program Riuh-Keluarga Malaysia edisi pertama di Ayer Hitam, Johor

JOHOR BAHRU, 20 Feb – Program RIUH-Keluarga Malaysia edisi pertama anjuran Kementerian Komunikasi dan Multimedia akan berlangsung selama tiga hari bermula 3 Mac ini di Arena Warna, Ayer Hitam, Johor.

Timbalan Menteri Komunikasi dan Multimedia Datuk Zahidi Zainul Abidin berkata program itu melibatkan kerjasama antara kementerian itu, MyCreative Ventures Sdn Bhd dan Agensi Pembangunan Ekonomi Seni Budaya (CENDANA).

“Program ini akan turut diadakan di setiap negeri secara berperingkat,” katanya dalam wawancara program Sembang Santai ‘Hello Permata’ di radio Johor FM hari ini.

Program itu juga menyasar untuk menarik lebih ramai belia terutama yang meminati seni lakonan, tarian dan lukisan bagi memahami mengenai prospek cerah untuk menjana ekonomi dalam bidang seni dan digital.- BERNAMA


Penduduk di Kajang, Salak Tinggi dinasihat berpindah

SELANGOR 18 Dis – Penduduk yang tinggal di kawasan rendah sekitar Kajang dan Salak Tinggi dinasihatkan bersedia mengosongkan kediaman berikutan kenaikan paras air di kawasan itu.

Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Datuk Nor Hisham Mohammad berkata, pihaknya pada masa ini sedang menjalankan kerja-kerja pemindahan.

Dalam perkembangan lain, beliau memaklumkan dua warga asing lemas ketika mandi-manda di Pantai Telok Kemang, Port Dickson pada jam 1 tengah hari tadi.


Annuar mahu KKMM jadi suara kerajaan, rasa nadi rakyat

KUALA LUMPUR, 12 Sept – Menteri Komunikasi dan Multimedia Tan Sri Annuar Musa memberi jaminan bahawa kementeriannya akan menjadi suara kerajaan dan merasa denyutan nadi rakyat di negara ini.

Bagi tujuan itu, katanya beliau akan merubah Kementerian Komunikasi dan Multimedia (KKMM) menjadi sebuah kementerian yang bukan sahaja membawa informasi yang tepat dan jitu kepada rakyat tetapi juga kementerian yang responsif dan proaktif kepada keperluan rakyat.

“KKMM bukan sahaja akan menjadi suara kerajaan tetapi merasakan nadi setiap rakyat, selaras dengan konsep Keluarga Malaysia yang akan menghubungkan Putrajaya kepada rakyat di setiap pelosok negara, meskipun di kampung yang paling terpencil.

“Saya juga mahu KKMM menjadi kementerian yang proaktif bersama rakyat dan memastikan setiap rakyat tidak kira di mana juga mereka berada mempunyai akses dan ketersambungan yang berkualiti,” katanya dalam kenyataan hari ini.

Annuar berkata sejak mengangkat sumpah menerajui KKMM pada 30 Ogos lepas, beliau terus mengambil pendekatan mengenali peranan setiap jabatan dan agensi di bawah kementerian itu, selaras dengan objektifnya untuk mengangkat KKMM ke persada baharu dan dinamik, seiring dengan masa dan keperluan rakyat.

Ini termasuk melawat dan mendengar taklimat daripada Jabatan Penyiaran Malaysia (RTM), Jabatan Penerangan Malaysia (JaPen), Institut Penyiaran dan Penerangan Tun Abdul Razak (IPPTAR) dan Jabatan Perlindungan Data Peribadi (JPDP) serta agensi iaitu Pertubuhan Berita Nasional Malaysia (Bernama), Perbadanan Kemajuan Filem Nasional Malaysia (FINAS), Suruhanjaya Komunikasi dan Multimedia Malaysia (MCMC), Perbadanan Ekonomi Digital Malaysia (MDEC), MyNIC, Cybersecurity Malaysia dan MyCreative Ventures.

“Selama dua minggu lalu, setiap hari saya telah melawat, berjumpa, mendengar taklimat dan mengadakan sesi libat urus dengan pengurusan tertinggi dan kakitangan semua jabatan dan agensi di bawah KKMM, dari unit yang paling kecil sehinggalah yang paling besar seperti RTM dan JaPen,” katanya.

Dalam pada itu, Annuar berkata beliau akan memastikan kerajaan hari ini mengamalkan konsep kebebasan media yang bertanggungjawab dan adalah penting untuk KKMM ‘reinvent’, ‘rejuvenate’ dan menjadi lebih kreatif dalam menjadi saluran yang berkredibiliti dan berfungsi dengan efisien.

“Saya berharap semua kakitangan KKMM bersedia untuk bekerja dan menjadi suara kerajaan yang responsif, seiring dengan aspirasi rakyat untuk bersama membina Keluarga Malaysia,” katanya.


Jawatankuasa Malaysia-AS langkah saksama selesaikan isu minyak sawit, getah

PUTRAJAYA, 15 Mei – Penubuhan jawatankuasa kerja antara Malaysia dan Amerika Syarikat (AS) bagi membanteras isu dakwaan buruh paksa adalah langkah saksama untuk menyelesaikan isu minyak sawit dan getah, kata Menteri Perusahaan Perladangan dan Komoditi Datuk Zuraida Kamaruddin.

Dalam mengalu-alukan keputusan AS melalui Jabatan Kastam dan Perlindungan Sempadan (US CBP) untuk menubuhkan jawatankuasa itu dengan kerajaan Malaysia, Zuraida berkata ia merupakan langkah tepat untuk menyelesaikan isu tertunggak yang telah melanda industri tempatan secara tidak adil, khususnya minyak sawit dan getah.

Beliau berkata kebanyakan tuntutan buruh paksa yang dibuat oleh pertubuhan bukan kerajaan (NGO) dan kumpulan berkepentingan lain tidak disahkan oleh pihak berkuasa AS, yang kemudian mengakibatkan minyak sawit dan produk minyak sawit Malaysia diharamkan.

Jumaat lepas, Menteri Sumber Manusia Datuk Seri M.Saravanan dilaporkan berkata jawatankuasa itu yang akan bertemu setiap tiga bulan, memberi fokus kepada pertukaran maklumat berhubung elemen buruh paksa termasuk merangka polisi yang menyokong inisiatif menghapuskan kegiatan itu.

Saravanan berkata US CBP juga dijangka mengadakan lawatan kerja ke Malaysia pada penghujung bulan ini dan menganjurkan bengkel bersama pemain industri.

Zuraida berkata kerajaan menerusi Kementerian Perusahaan Perladangan dan Komoditi akan terus memastikan industri komoditi negara, antara penyumbang utama pemulihan ekonomi negara selepas pandemik COVID-19, dilindungi daripada propaganda yang mengelirukan daripada pelbagai pihak.


KPM tak hukum murid tak hadir sekolah bimbang COVID-19 BIMBANG COVID

PUTRAJAYA 27 April. – Kementerian Pendidikan (KPM) tidak akan menghukum murid atau pelajar yang tidak hadir ke sekolah kerana kekhuatiran ibu bapa akan situasi COVID-19, kata Menteri Kanan Pendidikan Datuk Dr Radzi Jidin.

“Kita tak pernah denda murid-murid yang tak nak sekolah kerana merasakan tak selamat (untuk) ke sekolah. Tapi ibu bapa kena tulis surat maklumkan dan alasan kena ada asas, kita (sekolah) kena ada rekod yang sewajarnya,” katanya pada sidang media semalam.

Sementara itu, Radzi menasihatkan ibu bapa supaya tidak menghantar anak-anak yang bergejala ke sekolah, begitu juga ibu bapa yang sedang dikuarantin agar tidak menghantar anak-anak dalam jagaan ke sekolah.

Katanya ibu bapa perlu mengingatkan anak-anak yang bersekolah supaya sentiasa mengikut prosedur operasi standard (SOP) ditetapkan bagi mengelak jangkitan COVID-19 di sekolah.

Mengulas mengenai proses penyuraian murid dan pelajar ketika pulang dari sekolah, Radzi berkata rata-rata SOP penyuraian murid sekolah rendah mudah dipatuhi, namun KPM berdepan cabaran dengan proses penyuraian di sekolah menengah.

“Cabaran kita ialah apabila pelajar berkumpul di tempat mengambil kenderaan, motosikal dan basikal juga apabila mereka keluar dari sekolah secara berkumpulan.

Setakat ini terdapat 90 sekolah mengamalkan sistem penggiliran sesi persekolahan bagi memastikan SOP penyuraian dapat dipatuhi dan memastikan penjarakan fizikal antara pelajar, kata beliau.


Ahmad Zahid dimohon letak jawatan – MB Johor

Beliau yang juga Pengarah Operasi Pilihan Raya BN Johor berkata Ahmad Zahid perlu mengundurkan diri daripada terus memegang jawatan Presiden UMNO demi kepentingan dan masa depan parti.

Ahli Dewan Undangan Negeri (ADUN) Machap itu berkata perubahan perlu dilakukan kerana ramai pemimpin UMNO, MCA dan MIC yang berkaliber dan berpotensi, terkorban kerana tindakan tidak mahu mendengar denyut nadi akar umbi.

“Kita semua sedia maklum bahawa satu tsunami politik orang Melayu telah berlaku, iaitu orang Melayu telah menolak UMNO. UMNO telah rebah.

“UMNO dan BN hanya menang sembilan kerusi Parlimen di Johor, sementara itu, kita tidak memenangi satupun kerusi Parlimen di Perlis, Kedah, Pulau Pinang, Melaka, Kelantan mahupun Terengganu.

“Walaupun pahit untuk ditelan, pemimpin UMNO termasuk saya sendiri perlu kembali mendengar suara rakyat yang telah diterjemahkan melalui undi mereka semasa Pilihan Raya Umum ke-15 semalam,” kata Onn Hafiz menerusi kenyataan yang dimuat naik di Facebooknya, hari ini.

Beliau berkata usaha untuk memulih dan memperbaiki parti perlu bermula dari sekarang dan sekiranya perubahan tidak dilakukan segera, UMNO dan BN tidak akan memenangi walaupun satu kerusi pada masa akan datang.

Sehubungan itu katanya, Ahmad Zahid perlu berjiwa besar untuk meletak jawatan sebagai presiden pada kadar yang segera, sebagaimana Datuk Seri Najib Razak telah berbuat demikian pada 2018.

“Insya-Allah tindakan berjiwa besar ini akan membantu kita mengambil langkah pertama untuk memulihkan dan menguatkan kembali parti UMNO yang kita semua cintai ini.

“Segala pengorbanan mereka akan dihargai dan insya-Allah, perjuangan ini akan diteruskan. Semoga Allah SWT merestui dan merahmati perjuangan serta pengorbanan kita semua,” katanya.

Pada PRU15, BN hanya meraih sembilan kerusi daripada 26 kerusi yang ditandingi di Johor iaitu Simpang Renggam, Parit Sulong, Ayer Hitam, Pontian, Kota Tinggi, Tenggara, Pengerang, Sembrong dan Tanjung Piai.


RM23.4 bilion sasaran Tahun Melawat Melaka 2024

SERI NEGERI 14 Mac – Tahun Melawat Melaka 2024 dijangka mampu membawa pulangan sehingga RM23.4 bilion dengan sasaran kemasukan 18.7 juta pelancong domestik dan antarabangsa.

Jelasnya antara 19 acara pelancongan utama bertaraf antrabangsa akan dilaksanakan adalah ‘Melaka Chinese New Year’, ‘Raptor Watch’, Melaka Berselawat, ‘Melaka International Boat Festival’, ‘Melaka Food Festival’, ‘Melaka Multisport Festival’, ‘Melaka International Muay Thai’, ‘Melaka Durian Fiesta’ dan ‘Melaka Mega Concert’.

“Kita juga akan mewujudkan pakej pelancongan yang lebih kompetitif iaitu selama empat hari tiga malam dengan kerjasama ejen-ejen kembara selain memperkenal produk pelancongan baharu,” katanya.

Beliau berkata demikian ketika menjawab soalan tambahan Datuk Khaidirah Abu Zahar (BN-Rim) mengenai persediaan Kerajaan Negeri sempena Tahun Melawat Melaka 2024 pada Persidangan Pertama, Penggal Kedua, hari kedua Dewan Undangan Negeri (DUN) Melaka Ke-15, di sini, hari ini.

Mengulas lanjut, Muhammad Jailani berkata satu Sekretariat Khas Tahun Melawat Melaka 2024 diketuai Ketua Menteri Datuk Seri Utama Sulaiman Md Ali dan Dipengerusikan oleh Setiausaha Kerajaan Negeri, Datuk Wira Zaidi Johari akan ditubuhkan bagi memperhalusi program terbesar negeri pada tahun hadapan.


Dua kertas siasatan dibuka berhubung wanita persenda pegawai rendah polis, ugut orang awam

Ketua Polis Selangor Datuk Hussein Omar Khan berkata dalam kejadian kira-kira 12 tengah hari itu, seorang pengadu mendakwa dia telah didatangi suspek wanita itu dan bertindak memarahinya kerana membuat bising di rumah jiran.

“Kemudian suspek telah memperkenalkan diri sebagai penjawat awam dengan nada suara yang tinggi dan mengatakan ingin menahan pengadu atas alasan pengadu membuat bising dan mengugut hendak memukulnya, selain memarahi orang yang berada di tempat kejadian,” katanya dalam kenyataan.

Dalam kejadian itu juga Hussein berkata, wanita itu juga turut mempersenda pegawai rendah polis dan tidak memberikan kerjasama, untuk menunjukkan kad kuasa apabila diminta.

Susulan kejadian itu, katanya polis membuka dua kertas siasatan iaitu laporan oleh pengadu di bawah Seksyen 506 Kanun Keseksaan, kerana ugutan jenayah dan laporan oleh pegawai rendah polis berkenaan di bawah Seksyen 186 Kanun Keseksaan dan Seksyen 14 Akta Kesalahan Kecil 1955, kerana menghalang tugas penjawat awam dan menggunakan perkataan kurang sopan dan menghina.

Hasil pemeriksaan lanjut katanya didapati terdapat dua buah video tular di media sosial berhubung kejadian tersebut dan bertindak atas maklumat, suspek kemudian dikenal pasti dan telah dipanggil ke Bahagian Siasatan Jenayah Ibu Pejabat Polis Daerah Gombak untuk siasatan lanjut.

“Polis ingin menasihati masyarakat agar tidak terus menularkan video tersebut dan memberikan komen-komen yang boleh menggugat ketenteraman awam serta mengganggu proses siasatan,” katanya. – BERNAMA


Cuti umum Isnin ini – PM Anwar

KAJANG, 24 Nov – Perdana Menteri Datuk Seri Anwar Ibrahim mengumumkan 28 Nov sebagai cuti umum sempena pembentukan Kerajaan Perpaduan Nasional dan pelantikan beliau sebagai Perdana Menteri ke-10 Malaysia.

Beliau berkata cuti yang asalnya dicadang diberikan esok terpaksa dianjak ke Isnin depan untuk terus memberikan ruang kepada nilai ringgit dan Bursa Malaysia yang menunjukkan perkembangan positif hari ini.

“Justeru, saya putuskan esok tidak boleh diberi cuti umum tetapi diganti dengan hari Isnin (28 Nov),” katanya pada sidang media pertama beliau selepas mengangkat sumpah sebagai Perdana Menteri.

Pengerusi Pakatan Harapan (PH) itu juga berkata beliau telah berbincang dengan Ketua Setiausaha Negara Tan Sri Mohd Zuki Ali dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk memberikan cuti umum itu namun ia tertangguh susulan urusan penubuhan kerajaan belum selesai selepas Pilihan Raya Umum ke-15 (PRU15) Sabtu lepas.

Terdahulu, orang ramai mula mempersoal di media sosial sama ada esok akan diberikan cuti peristiwa atau sebaliknya sempena pengumuman Perdana Menteri ke-10 pagi tadi.

Ringgit meningkat 1.8 peratus ke paras tertingginya dalam tempoh dua bulan berbanding dolar AS hari ini dan pada 6 petang, ringgit naik 815 mata peratusan kepada 4.4910/5000 berbanding dolar AS daripada paras penutup 4.5725/5775 pada Rabu.

Bursa Malaysia ditutup tinggi pada paras tertinggi tiga bulan dengan indeks utama meningkat sebanyak 4.04 peratus berikutan sentimen pasaran menaik susulan situasi politik tempatan mereda serta perkembangan luaran positif yang mendorong minat risiko pelabur.

Ditanya tentang pendiriannya yang sebelum ini enggan mengambil gaji sebagai Perdana Menteri, Anwar yang juga Ahli Parlimen Tambun berkata beliau kekal dengan keputusan itu.

“Tidak… saya telah umumkan bahawa itu langkah pertama untuk pulihkan keyakinan rakyat supaya tak lihat menteri dan pemimpin itu, tak kira parti dan agama, semuanya hanya fikir gaji, kepentingan, kontrak dan saham… maka saya pilih untuk tolak gaji PM,” katanya.

Anwar juga memaklumkan beliau akan memulakan tugas sebagai Perdana Menteri secara rasmi di pejabatnya di Jabatan Perdana Menteri, Putrajaya sebelum 10 pagi esok.

Perdana Menteri berkata pegawai beliau telah memintanya berada di pejabat pada 8 pagi namun terpaksa dianjak ke 10 pagi kerana terdapat mesyuarat yang perlu dihadiri sebelum ke sana.

Anwar mengangkat sumpah jawatan sebagai Perdana Menteri ke-10 di hadapan Yang di-Pertuan Agong selepas negara berdepan kemelut politik yang menyaksikan Parlimen tergantung apabila tiada parti yang mendapat majoriti mudah untuk membentuk kerajaan pada PRU15. – BERNAMA


Laporan situasi COVID-19 dibentang kepada MPN 26 Julai

KUALA LUMPUR, 16 Julai – Majlis Pemulihan Negara (MPN) yang dijadualkan bersidang pada 26 Julai ini akan mendengar laporan terkini situasi COVID-19 yang dibentangkan oleh Kementerian Kesihatan (KKM), di samping laporan berhubung pengurusan ekonomi negara.

Pengerusinya Tan Sri Muhyiddin Yassin berkata walaupun kes COVID-19 dalam negara menunjukkan peningkatan ketara sejak kebelakangan ini, beliau yakin keadaan adalah terkawal.

“…logistik seperti katil hospital, keupayaan menguruskan (kes) setakat ini tidak menjadi masalah, tempoh dua tahun telah memberikan cukup banyak pengalaman menguruskan COVID-19,” katanya kepada pemberita selepas melancarkan Blood Donation Drive 2022 anjuran Tan Sri Muhyiddin Charity Golf Foundation (TSMCGF) di Mid Valley Mega Mall di sini hari ini.

“COVID-COVID lah… tapi orang hendak hidup, hendak cari makan, ada pekerjaan, nak hidupkan semula industri dan kegiatan ekonomi, supaya ekonomi negara tidak terus terjejas teruk sebagaimana berlaku masa lepas,”  tambahnya.

Katanya Pelan Pemulihan Negara 2.0 yang sedang disiapkan MPN akan mengambil kira langkah-langkah holistik yang wajar diambil berkaitan ekonomi memandangkan rakyat ketika ini terbeban dengan masalah inflasi, kenaikan harga barang dan bermacam isu lain.

Mengenai kempen derma darah hari ini Muhyiddin berkata ia merupakan acara tahunan TSMCGF yang masuk tahun kesembilan, dan penganjuran kali ini disasar mengumpulkan lebih 600 pek darah.

Kempen derma darah yang berlangsung hari ini dan esok di pusat membeli-belah Mid Valley Mega Mall itu adalah program kolaborasi TSMCGF dengan Pusat Darah Negara and IGB Real Estate Investment Trust.


Alor Gajah diiktiraf 10 bandar paling bahagia

Exco Perumahan, Kerajaan Tempatan dan Alam Sekitar negeri Datuk Zaidi Attan mewakili MPAG dan Kerajaan Negeri untuk menerima pengiktirafan tersebut yang disampaikan Ketua Setiausaha Kementerian Pembangunan Kerajaan Tempatan (KPKT) Datuk M Noor Azman Taib.

Selain Alor Gajah, turut menerima pengiktirafan bandar bahagia ialah Gua Musang (Kelantan), Klang (Selangor), Kluang (Johor), Kuala Krai (Kelantan), Kuala Pilah (Negeri Sembilan), Kuantan (Pahang), Manjung (Perak), Petaling Jaya (Selangor) dan Rompin (Pahang).

Turut disampaikan Apresiasi Khas kepada lima bandar yang telah mencapai tahap bahagia berdasarkan tiga komponen utama yang dinilai melalui Indeks Kebahagiaan Bandar Malaysia.

Untuk rekod, penghargaan Bandar Bahagia 2022 dinilai berdasarkan pencapaian pengukuran Indeks Kebahagiaan melalui Program Jaringan Penunjuk Pembangunan Mampan Bandar Luar Bandar Malaysia (MURNInets).

Kajian Indeks Kebahagiaan itu telah melibatkan soal selidik daripada 42,000 responden bagi 117 pihak berkuasa tempatan (PBT) di Semenanjung Malaysia, Wilayah Persekutuan (Putrajaya, Kuala Lumpur dan Labuan) dan Negeri Sabah.


Tiada kluster baharu rentas negeri sejak 1 Februari- Dr Adham

PUTRAJAYA 10 Feb. – Tiada kluster baharu rentas negeri direkodkan sejak 1 Februari sehingga semalam hasil keberkesanan pelaksanaan Perintah Kawalan Pergerakan 2.0 (PKP 2.0) yang bermula 16 Januari lalu, kata Menteri Kesihatan Datuk Seri Dr Adham Baba.

Menurutnya, sejak 16 Disember hingga 30 Januari, Kementerian Kesihatan Malaysia (KKM) melaporkan sebanyak 31 kluster rentas negeri direkodkan melibatkan sejumlah 4,376 kes positif COVID-19.

Sepanjang tempoh itu, kes jangkitan rentas negeri telah berlaku di lapan negeri iaitu Pahang, Terengganu, Kelantan, Kedah, Perak, Negeri Sembilan, Sarawak dan Wilayah Persekutuan Labuan.

Beliau berkata kes jangkitan itu adalah berpunca dari enam negeri asal iaitu Wilayah Persekutuan Kuala Lumpur, Selangor, Pulau Pinang, Johor, Melaka dan Sabah.

“Ini adalah perkembangan yang sangat baik sebagai menggambarkan keberkesanan penguatkuasaan yang lebih ketat telah dilaksanakan,” katanya dalam sidang media, di sini, hari ini.

“Perkembangan ini juga menunjukkan peningkatan kesedaran dalam kalangan pelbagai pihak dan keberkesanan pematuhan untuk tidak merentas sempadan di samping mengamalkan normal baharu yang diulangi dalam nasihat KKM setiap masa,” katanya.

“Oleh itu nasihat saya kepada penduduk Lipis dan Bera adalah diharapkan mereka boleh melaksanakan Program Pengurangan Risiko Daerah (DRRP) supaya dapat mengekalkan kawasan zon hijau tersebut dan mengelak jangkitan COVID-19 baharu,”katanya.

“Kita jangkakan dengan tidak ada kes-kes kluster rentas negeri ini dan tidak ada rekod kes-kes baharu, didapati ada lebih kurang tujuh atau lapan daerah lagi akan menjadi hijau dalam masa terdekat,” katanya.

Dengan berbaki 10 hari lagi sebelum PKP 2.0 berakhir, Dr Adham berkata KKM memohon agar larangan rentas negeri dikekalkan seperti sekarang kerana keupayaan dan usaha untuk melandaikan keluk COVID-19 sangat penting untuk diteruskan.

“Kita telah nampak petanda kes telah menurun walaupun ujian di lapangan masih banyak. Ia juga ditunjukkan dengan kadar kebolehjangkitan (RO) telah berada di bawah paras 1 untuk negara kita, dengan RO semalam mencatatkan 0.91.

“Bagaimanapun, kita lihat RO di beberapa negeri masih lagi mencatatkan RO 1.10 ke 1.13 tetapi kita dapat laksanakan prinsip cepat kesan, cepat uji dan cepat asing dan rawat dan kita juga melihat kadar kesembuhan telah meningkat kepada 79 peratus ketika ini,” katanya.


Kes dera dua beradik: Polis tahan ibu kandung dan bapa tiri

ALOR SETAR, 29 April – Polis menahan satu pasangan suami isteri yang disyaki terlibat mendera dua beradik di Jalan Sungai Petani, dekat sini, semalam.

Ketua Polis Daerah Kota Setar ACP Ahmad Shukri Mat Akhir berkata bapa tiri dua kanak-kanak itu ditahan pada pukul 3.30 petang di rumahnya di Jalan Sungai Petani, manakala ibu kandung mereka yang berumur 31 tahun, ditahan kira-kira dua jam kemudian di sekitar Jalan Kolam Air, dekat sini.

“Polis masih sedang menyiasat sama ada ibu dua beradik itu terlibat sama dalam kes berkenaan. Ibu dan bapa tiri dua kanak-kanak itu ditahan reman selama tujuh hari,” katanya dalam kenyataan di sini, hari ini.

Semalam media melaporkan polis menahan seorang lelaki berumur 33 tahun yang disyaki mencederakan dua anak tirinya, masing-masing merupakan murid darjah satu dan tiga sebuah sekolah rendah di sini, dan hasil saringan awal air kencing mendapati suspek positif terhadap jenis methamphetamine.

Pegawai perubatan yang menjalankan pemeriksaan ke atas dua kanak-kanak berkenaan mengesahkan bahawa mereka mengalami kecederaan akibat dipukul, dan mereka kini ditempatkan di wad Hospital Sultanah Bahiyah, Alor Setar untuk pemantauan lanjut. – BERNAMA


Pelan pemulihan negara untuk persiapan keluar pandemik COVID-19 dirangka- Muhyiddin

KUALA LUMPUR 13 Jun – Kerajaan sedang merangka Pelan Pemulihan Negara sebagai persiapan untuk negara keluar daripada pandemik COVID-19 pada satu peringkat yang munasabah, kata Tan Sri Muhyiddin Yassin.

Perdana Menteri berkata pelan yang dibuat berdasarkan kepada data, sains dan segala persiapan yang telah dilakukan termasuk dari segi pengurusan COVID-19, ekonomi, program vaksinasi dan sebagainya itu, akan dibentangkan kepada Majlis Keselamatan Negara (MKN) dalam tempoh seminggu akan datang.

“Sudah sampai masa kita nak tetapkan satu ‘exit strategy’ atau pelan pemulihan negara untuk kita keluar dari masalah ini, tetapi ini adalah cabaran yang besar bergantung pada kerjasama dan sokongan semua pihak,” katanya.

Beliau berkata demikian kepada pemberita selepas melawat Pusat Pemberian Vaksin (PPV) Bergerak di Projek Perumahan Rakyat (PPR) Sri Johor, Bandar Tun Razak di sini hari ini yang turut disertai Menteri Wilayah Persekutuan Tan Sri Annuar Musa.

Muhyiddin berkata pelan itu juga antara lain sebagai makluman kepada rakyat mengenai perkembangan semasa dan fasa-fasa tertentu melibatkan pengurusan COVID-19 di negara ini.

“Ini akan kita teliti, dia (pelan) akan ada fasa satu, fasa dua… berdasarkan kepada data, sebagai contoh kalau (kes) COVID-19 kita lihat sudah ada petanda penurunan, tapi tak boleh lagi meraikan kerana fasa belum selesai. Kalau boleh kita mahu kes turun lagi.

“Ini bermakna kita kena bantu Kementerian Kesihatan (KKM) menguruskan penjagaan kesihatan dalam memastikan sistem penjagaan kesihatan kita tak runtuh… dengan hospital, kemudahan katil, ventilator, kakitangan hospital kita mencukupi. Semua ini sedang kita laksanakan,” katanya.

“Katakanlah (kita tetapkan) akhir bulan Julai, jadi siapa belum lagi mendaftar, sila daftar. Kalau ada yang berbaki kita bantu untuk daftar supaya semuanya sudah ada dalam sistem kita dan kita boleh rancang fasa-fasa seterusnya sehingga selesai program vaksinasi ini dilaksanakan di seluruh negara,” katanya.

Beliau berkata jangkaan itu berdasarkan kepada pembukaan lebih banyak pusat pemberian vaksin (PPV) termasuk PPV mega dan program vaksinasi bergerak yang membolehkan ramai rakyat di kawasan berkenaan menerima suntikan vaksin.

Mengulas mengenai program vaksinasi bergerak itu, Muhyiddin berkata kaedah tersebut merupakan antara cara untuk menyegerakan program vaksinasi dan pihaknya bercadang menambah lebih banyak lagi PPV bergerak di kawasan-kawasan tertentu.

Pelaksanaan projek rintis vaksinasi bergerak yang bermula pada 7 Jun lepas di PPR Kampung Muhibbah itu adalah hasil kerjasama strategik Kementerian Wilayah Persekutuan bersama KKM, Dewan Bandaraya Kuala Lumpur dan Yayasan Wilayah Persekutuan.

Program itu merupakan antara tujuh inisiatif Wilayah Cakna 5.0 untuk memastikan 80 peratus warga Wilayah Persekutuan Kuala Lumpur selesai divaksinasi pada penghujung Ogos 2021.


19 sekolah diarah tutup di Selangor akibat COVID-19

Menurut kenyataan Pejabat Kesihatan Daerah Petaling yang dikeluarkan hari ini sekolah yang diarahkan tutup itu adalah Sekolah Menengah Kebangsaan (SMK)  Bukit Jelutong; SMK Bandar Sri Damansara 2; SMK Damansara Jaya; SMK Seksyen 7 dan SMK USJ 23.

Turut diarahkan tutup ialah SMK Puchong; SMK Puchong Utama 1; SMK Seksyen 4 Bandar Kinrara; SMK Bandar Puncak Jalil; SMK Seksyen 20 dan SMK Puchong Perdana.

Bagi Sekolah Kebangsaan (SK) pula iaitu SK Puchong Perdana; SK Bandar Baru Sri Damansara 2; SK Bukit Kuchai; SK Bandar Sri Damansara 3; SK Bukit Jelutong dan SK USJ 20.


Rangka Tindakan Sektor Kewangan 2022-2026 sokong tahap selanjutnya pembangunan M’sia – Gabenor BNM

KUALA LUMPUR, 24 Jan – Bank Negara Malaysia (BNM) menjangka Rangka Tindakan Sektor Kewangan 2022-2026 yang baru dilancarkan hari ini akan memacu sektor kewangan menjadi tangkas dan berdaya tahan bagi menyokong peralihan negara kepada peringkat pembangunan yang seterusnya.

Gabenor BNM Tan Sri Nor Shamsiah Mohd Yunus berkata bank pusat telah mengenal pasti lima keutamaan yang akan memperkukuhkan usahanya untuk menggalakkan sistem kewangan yang akan meraih pertumbuhan jangka panjang, kesihatan planet, dan kemakmuran bersama.

Menurutnya keutamaan itu adalah membiayai transformasi ekonomi Malaysia; meningkatkan kesejahteraan kewangan isi rumah dan perniagaan; memajukan pendigitalan sektor kewangan; meletakkan sistem kewangan untuk memudahkan dan membuat peralihan secara teratur kepada ekonomi hijau; dan meningkatkan kewangan berasaskan nilai melalui kepimpinan pemikiran dalam kewangan Islam.

“Meskipun penghasilan rangka tindakan itu telah membabitkan banyak usaha, tugas yang lebih besar bagi kami adalah mengubah visinya kepada realiti. Ini memerlukan kami untuk berusaha dan berfikir di luar kotak berikutan negara memasuki tahap baharu dalam pembangunan.

“Menjadi hasrat dan kepercayaan kami bahawa sektor kewangan akan terus memberikan perkhidmatan baik untuk Malaysia pada beberapa tahun akan datang, menjalankan peranannya untuk menambah baik kesejahteraan rakyat pada masa ini dan generasi akan datang,” katanya ketika berucap pada majlis perasmian Minggu MyFintech 2022 yang diadakan secara maya, hari ini.

Nor Shamsiah berkata industri kewangan berada pada kedudukan yang baik untuk menjalankan peranan lebih teguh bagi meneraju transformasi dan perubahan di peringkat industri berikutan asas kukuhnya selepas pembangunan dua dekad.

Beliau berkata bank pusat komited untuk menyokong persekitaran dinamisme pasaran yang lebih besar untuk memberi maklum balas kepada perubahan keperluan ekonomi dan masyarakat, sekali gus memerlukan lebih ramai pihak dalam sistem kewangan, beroperasi dengan menggalakkan persaingan dan inovasi yang sihat, serta berkelakuan bijak dan bertanggungjawab.

Mengenai pendekatan BNM di sebalik rangka tindakan itu, beliau berkata perkhidmatan kewangan perlu membantu orang ramai dan perniagaan untuk mengembangkan kekayaan, terlibat dalam perniagaan dan perdagangan, dan membina daya tahan.

“Ia mesti membantu pelanggan menguruskan risiko kewangan dan situasi buruk, termasuk risiko berkaitan iklim dan alam sekitar untuk menikmati kemakmuran berpanjangan.

“Sehubungan itu, rangka tindakan ini berhasrat menyelaras sektor kewangan dengan aspirasi negara agar bukan sahaja menjadi ekonomi bernilai tambah tinggi dan berpendapatan tinggi, malah meletakkan asas kukuh untuk laluan pembangunan yang lebih dinamik, inklusif dan mampan,” katanya.


Kerajaan jamin tarif air tidak akan dinaikkan

KUALA LUMPUR 21 Julai – Kerajaan memberikan jaminan tidak akan menaikkan tarif air dalam situasi rakyat terbeban dengan keadaan ekonomi dan situasi pandemik COVID-19 yang belum berakhir, tegas Menteri Alam Sekitar dan Air Datuk Tuan Ibrahim Tuan Man.

“Saya ingin tegaskan bahawa dalam situasi rakyat berdepan dengan bebanan ekonomi yang teruk dan pandemik COVID-19 yang masih belum selesai dan tekanan bebanan hidup, saya ingin beri jaminan kerajaan tidak akan menaikkan tarif air dalam situasi rakyat masih terbeban ini.

“Kerajaan akan menanggung kos situasi susah sebagai kerajaan prihatin dengan tawaran (bantuan) pelbagai yang diberi, kita jamin rakyat tidak perlu risau dalam situasi kritikal ini,” katanya pada sesi soal jawab persidangan Dewan Rakyat di sini hari ini.

Beliau menjawab soalan Datuk Hasanuddin Mohd Yunus (PH-Hulu Langat) kepada Menteri Alam Sekitar dan Air, sama ada kerajaan dapat menjamin tarif air di Lembah Klang itu tidak naik selepas menyerahkan Loji Rawatan Air Langat 2, kepada Pengurusan Air Selangor.

Tuan Ibrahim berkata sebarang semakan tarif air seluruh negara akan mengambil kira keterlibatan pelbagai pihak dalam pengurusan air dan peranan Suruhanjaya Bekalan Air Negara sebagai badan kawal selia bekalan air, yang akan membuat rundingan dengan semua pihak terlibat.

Menjawab soalan tambahan Abdul Latiff Abdul Rahman (PAS-Kuala Krai) mengenai adakah tarif air yang dikenakan kepada rakyat ketika ini membebankan, Tuan Ibrahim berkata pada masa ini rakyat membayar peratusan rendah untuk bil air berbanding keperluan asas yang lain.

“Kita harus akui tarif di negara kita rendah berbanding keperluan hidup yang lain. Ketika ini, tarif bil air yang dibayar oleh pengguna untuk sebulan hanya lima peratus berbanding elektrik 34 peratus, komunikasi 17 peratus, saluran TV berbayar 13 peratus dan Internet 28 peratus,” katanya.

Menjawab soalan tambahan Hasanuddin mengenai sejauh mana kerajaan akan manfaatkan sumber-sumber lain untuk memastikan sumber air terawat negara ini mencukupi, Tuan Ibrahim berkata kerajaan sedang mengkaji untuk pewujudan ‘highway air’ bagi menampung sumber keseluruhan negeri dan mencari mekanisme terbaik supaya negeri yang kaya dengan sumber air boleh berkongsi dengan negeri yang kurang sumber air.

“Sebagai rancangan jangka pendek, kita sedang kaji untuk wujudkan loji berhampiran antara dua negeri…contohnya kita sedang runding antara Negeri Sembilan dan Melaka,” katanya menambah usaha ini akan membolehkan Negeri Sembilan membantu Melaka sekiranya, Melaka berdepan situasi sumber air berkurangan.


Fahami maksud kalam Allah jika mahu berjaya

AYER KEROH 14 Oktober – Hayati al-Quran dan isi kandungannya yang mahu disampaikan Allah S.W.T kepada manusia, itulah pegangan membantu Nur Zawani Mardhiah Zainal, 18,  menghafal 30 juzuk kitab suci itu.

Selain itu dia juga cemerlang dalam Sijil Tahfiz Malaysa (STM) dan memperoleh keputusan membanggakan 8A pada Peperiksaan Sijil Pelajaran Malaysia (SPM)

Bekas pelajar Sekolah Berasrama Penuh Integrasi (SBPI) Selandar ini bersyukur dengan kejayaan dicapai dan menganggapnya sebagai rezeki daripada Allah kerana tidak pernah terfikir untuk bergelar hafizah.

Hafizah berjiwa besar ini ketika berkongsi kejayaannya berkata, mengikut pengajian al-Quran di SBPI Selandar bermula dari Tingkatan Satu bukan fokusnya yang utama sebelum ini.

“Saya dan rakan lain adalah kumpulan pertama yang mengkuti Program Huffaz di SBPI Selandar, jadi kami tidak ada senior sebagai tempat rujukan, semunya adalah hasil bimbingan guru.

“Alhamdulillah saya khatam al-Quran ketika berada di Tingkatan Empat. Kejayaan ini juga adalah hasil disiplin, mengikut jadual secara konsisten seperti diatur pihak sekolah,” katanya ketika ditemui pada Majlis Apresiasi Pelajar Cemerlang STPM dan Huffaz Kerajaan Negeri Melaka 2021, di Ayer Keroh, di sini, semalam.

Nur Zawani antara 140 huffaz cemerlang diraikan pada majlis itu kini sedang mengikuti pengajian di Kolej Matrikulasi Londang dalam bidang Sains Hayat kerana mahu memburu impian untuk bergelar ahli farmasi selepas ini.

Katanya, menghafaz al-Quran bukanlah perkara yang mudah namun kerana memerlukan tumpuan mendalam selain memahami setiap ayat yang disampaikan dalam kalam Allah itu.

Sebelum ini bermula jam 9.30 pagi dia bersama rakan sekelas akan menghafaz al-Quran, diikuti ulang kaji pelajaran sehingga jam 4.30 petang dan secara purata seminggu akan menghafaz sekurang-kurangnya setengah juzuk.


Pengawal keselamatan didakwa bunuh penyelia kedai buku

KUALA LUMPUR, 23 Mac – Seorang pengawal keselamatan didakwa di Mahkamah Majistret di sini hari ini atas pertuduhan membunuh seorang wanita di sebuah sekolah menengah kebangsaan di Cheras.

Lelaki itu didakwa membunuh Fong Hsu Kei, 25, di Bengkel Pertanian Sekolah Menengah Kebangsaan Seri Mulia di Taman Mulia, Cheras, antara 1.45 tengah hari hingga 5.30 petang, 12 Mac lepas, mengikut Seksyen 302 Kanun Keseksaan yang memperuntukkan hukuman mati mandatori, jika sabit kesalahan.

Pada 12 Mac lepas, media melaporkan seorang wanita yang bekerja sebagai penyelia kedai buku ditemukan rentung disyaki dibunuh dan dibakar di dalam bengkel sekolah berkenaan.- BERNAMA


JIPS tak lindung, aniaya pegawai, anggota terbabit kesalahan

KUALA LUMPUR 27 Feb – Jabatan Integriti dan Pematuhan Standard (JIPS) tidak pernah melindungi atau menganiaya mana-mana pegawai dan anggota polis yang melakukan kesalahan, malah mereka yang terlibat akan dikenakan hukuman setimpal, kata Pengarah JIPS Bukit Aman Datuk Azri Ahmad.

“Kami mempunyai rule of law yang mesti menghormati keadilan asasi semua pihak sama ada penjenayah atau orang yang sewajarnya jika terdapat keterangan menjurus kepada wujudnya apa-apa salah laku dan salah guna kuasa.

“Tiada mana-mana pihak yang teraniaya dan polis memberi keadilan kepada semua pihak…sudah tentu dalam menjalankan siasatan salah guna kuasa dan salah laku melibatkan pegawai dan anggota sendiri ini mempunyai cabarannya yang tersendiri,” katanya kepada Bernama baru-baru ini.

Selain itu, cabaran yang JIPS hadapi adalah kesukaran mendapatkan kerjasama daripada saksi awam atau saksi bebas bagi melengkapkan siasatan apabila ada yang pada awalnya bersedia untuk hadir memberi keterangan tetapi mengubah pendirian dengan alasan tersendiri serta gagal dihubungi.

Beliau berkata ada juga kes yang melibatkan aduan yang tidak lengkap serta tidak mengemukakan butir-butir subjek yang terlibat dengan jelas dan tiada keterangan mencukupi untuk suatu siasatan dijalankan.

“Contohnya, surat layang yang tidak mempunyai maklumat penghantar, tiada maklumat tentang subjek dan jenis kesalahan dilakukan dan sebagainya. Kekangan-kekangan ini menyukarkan JIPS untuk menjalankan siasatan terperinci tentang sesuatu kes yang diadukan,” katanya.

“Oleh itu, saya memohan kepada orang awam atau sesiapa sahaja yang membuat aduan, biarlah aduan yang dibuat mempunyai maklumat asas,” katanya.


Kes culik: Melaka bakal bermesyuarat, tingkat keselamatan di sekolah

BANDAR MELAKA 27 September – Kerajaan Negeri akan mengadakan mesyuarat bersama Jabatan Pendidikan Negeri Melaka sebagai langkah berjaga-jaga dalam kes penculikan melibatkan murid dan pelajar yang semakin menjadi bualan sejak akhir-akhir ini.

Exco Pendidikan, Teknologi dan Telekomunikasi negeri, Datuk Rais Yasin berkata, meskipun tiada laporan mengenai kes penculikan dilaporkan setakat ini, namun insiden yang berlaku di negeri lain perlu dipandang serius.

“Saya sebenarnya amat bersimpati dengan apa yang berlaku di negeri-negeri lain tetapi untuk peringkat Kerajaan Negeri Melaka kita akan sentiasa bekerjasama dengan pihak Polis Diraja Malaysia (PDRM) bagi mengelakkan insiden ini.

“Pada mesyuarat minggu hadapan, saya akan beritahu pihak jabatan agar membuat suatu penyelarasan tindakan kepada seluruh warga sekolah termasuk pihak ibu bapa dan guru (PIBG) contohnya aspek kawalan pintu, sama ada perlu buka satu pintu keluar masuk pelajar sahaja atau sebaliknya. Itu perlu persetujuan dengan PIBG,” katanya.

Sebelum ini, media melaporkan kejadian murid sekolah rendah hampir menjadi mangsa culik dua individu di hadapan sebuah sekolah di Gua Musang, Kelantan baru baru ini.


Agong, Permaisuri ucap tahniah kepada Pearly Tan – Thinaah raih emas di Birmingham

KUALA LUMPUR, 9 Ogos – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada beregu badminton wanita negara, Pearly Tan-M. Thinaah yang merangkul pingat emas ketujuh negara pada Sukan Komanwel 2022 Birmingham, semalam.

Kejayaan menghadiahkan pingat emas pada hari terakhir temasya diraih selepas pasangan itu mengalahkan beregu dari England, Chloe Birch-Lauren, Smith 21-5, 21-,8 pada aksi final di Pusat Pameran Nasional (NEC).


Rang undang-undang larangan tukar parti tidak terpakai kepada Ahli Dewan Negara -PM

KUALA LUMPUR, 9 Ogos – Peruntukan larangan bertukar parti melalui Rang Undang-Undang Perlembagaan (Pindaan) (No. 3) 2022 tidak terpakai kepada Ahli Dewan Negara, kata Perdana Menteri Datuk Seri Ismail Sabri Yaakob.

Perdana Menteri ketika membentangkan rang undang-undang itu di Dewan Negara hari ini berkata perkara itu dipersetujui oleh Jawatankuasa Pilihan Khas setelah mempertimbangkan beberapa pandangan.

“Ini kerana Ahli Dewan Negara dibahagikan kepada dua kategori iaitu Ahli Dewan Negara yang dilantik oleh Yang di-Pertuan Agong dan Ahli Dewan Negara yang dipilih oleh Negeri berdasarkan keahlian sebagai Ahli Dewan Undangan Negeri (ADUN) yang mewakili parti politik masing-masing.

“Oleh yang demikian, peruntukan larangan bertukar parti pada peringkat ini tidak terpakai ke atas Ahli Dewan Negara mengambil kira beberapa aspek penting isu perundangan ini di peringkat negeri selain memerlukan perundingan dan perkenan daripada Yang di-Pertuan Agong untuk Ahli Dewan Negara yang dilantik oleh Yang di-Pertuan Agong,” katanya.

“Ahli Dewan Negara dan semua pihak yang berkepentingan sewajarnya diperjelaskan melalui sesi libat urus terlebih dahulu sebelum pindaan Perlembagaan berkaitan pindah parti yang melibatkan Ahli Dewan Negara. Jadi kita akan bincang dengan Ahli Dewan Negara,” katanya.

Perdana Menteri sekali lagi mengulangi komitmen bahawa penggubalan rang undang-undang itu bertujuan memastikan kestabilan politik dan mengelakkan negara terus berdepan dengan krisis politik yang tiada berkesudahan.

Beliau yakin pindaan rang undang-undang itu juga mampu menghentikan tindakan mana-mana pihak yang dipilih dan dilantik daripada bertukar parti tanpa sebab kukuh atau alasan munasabah sekali gus memastikan kestabilan politik negara untuk suatu jangka masa panjang.

“Besarlah harapan saya agar rang undang-undang ini dapat disokong dan diluluskan sebulat suara oleh Ahli-Ahli Dewan Negara dengan berteraskan semangat Keluarga Malaysia.

“Rang Undang-Undang ini merupakan satu sejarah besar negara kerana ia dihasilkan melalui perundingan dan perbincangan di antara kedua-dua belah pihak iaitu kerajaan dan pembangkang,” katanya.

Pada 28 Julai lepas, Dewan Rakyat meluluskan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti atau lebih sinonim dengan istilah “lompat parti” dengan mendapat sokongan lebih dua pertiga ahli dewan.


13 along ditahan di P.Pinang

GEORGE TOWN, 6 Jun – Polis menahan 13 individu kerana terbabit dengan aktiviti pinjaman wang tidak berlesen atau along dalam operasi khas yang dijalankan bagi menangani sekali gus membanteras kegiatan tersebut.

Ketua Polis Pulau Pinang Datuk Khaw Kok Chin berkata kesemua 13 suspek itu ditahan secara berasingan di sekitar Pulau Pinang dan Perak susulan operasi khas yang dilancarkan tidak sampai 24 jam semalam.

“Polis menubuhkan pasukan petugas khas bagi menangani dan seterusnya membanteras kegiatan along daripada berterusan di Pulau Pinang dan ia (operasi itu) juga susulan ugutan oleh mereka terhadap saya.

“Justeru, sejumlah 28 pasukan terdiri daripada 112 pegawai dan anggota polis telah ditubuhkan melibatkan Jabatan Siasatan Jenayah, Jabatan Siasatan Jenayah Komersial dan Jabatan Siasatan Jenayah Narkotik Pulau Pinang dalam pasukan khas tersebut,” katanya dalam kenyataan hari ini.

Semalam media melaporkan, Ketua Polis Negara Tan Sri Acryl Sani Abdullah Sani menegaskan pihaknya kini sedang giat mengesan suspek yang terlibat dalam kes memberi surat amaran serta melakukan ugutan jenayah terhadap Ketua Polis Pulau Pinang.

Acryl dilaporkan berkata polis tidak akan berkompromi dengan mana-mana pihak yang cuba mengugut dan mengancam pegawainya dalam menjalankan tugas memerangi kegiatan haram serta jenayah di negara ini.

“Operasi besar-besaran memerangi kegiatan sindiket pinjaman wang haram ini dilakukan secara berterusan dan pihak polis tidak akan berkompromi terhadap kumpulan along yang terlibat,” katanya.

Dalam perkembangan lain, beliau berkata pihaknya menerima empat laporan polis terhadap Menteri Besar Kedah Datuk Seri Muhammad Sanusi Md Nor berhubung dakwaan beliau bahawa Pulau Pinang milik Kedah.

Menurutnya kes itu disiasat di bawah Seksyen 505(b) Kanun Keseksaan dan Akta Komunikasi dan Multimedia (AKMM) 1998 oleh Unit Siasatan Jenayah Terkelas, Jabatan Siasatan Jenayah Bukit Aman.

Baru-baru ini, Muhammad Sanusi dilaporkan mengeluarkan kenyataan bahawa Pulau Pinang adalah milik Kedah kerana kedua-dua negeri itu tidak mempunyai sempadan, malah Kedah hanya mempunyai sempadan negeri dengan Perak dan Perlis sahaja.


Amaran hujan berterusan di Melaka dan beberapa negeri sehingga Selasa – MetMalaysia

KUALA LUMPUR, 2 Jan – Jabatan Meteorologi Malaysia (MetMalaysia) mengeluarkan amaran hujan berterusan peringkat bahaya, buruk dan waspada yang dijangka berlaku di kebanyakan negeri sehingga Selasa ini (4 Jan).

MetMalaysia dalam kenyatan hari ini memaklumkan negeri-negeri itu adalah Johor, Pahang, Negeri Sembilan, Melaka, Sabah, Kelantan, Terengganu, Perak, Selangor, Kuala Lumpur dan Putrajaya.

Amaran hujan sangat lebat berterusan peringkat bahaya diramalkan di Johor membabitkan Daerah Tangkak, Muar, Batu Pahat, Pontian dan Johor Bahru hari ini.

Amaran hujan lebat berterusan (buruk) pula dijangka berlaku di Pahang melibatkan Jerantut, Maran, Kuantan, Bera, Pekan dan Rompin, selain seluruh Negeri Sembilan dan Melaka sehingga esok.

Ia turut melibatkan lima daerah di Johor iaitu Segamat, Kluang, Mersing, Kulai dan Kota Tinggi, serta Sabah iaitu di Sandakan (Telupid, Beluran dan Sandakan) dan Kudat.

Menurut kenyataan itu lagi, hujan berterusan (waspada) dijangka berlaku di Kelantan, Terengganu dan Pahang melibatkan Cameron Highlands, Lipis, Raub, Bentong dan Temerloh, manakala di Sabah pula melibatkan Pantai Barat (Tuaran, Ranau dan Kota Belud) dan Sandakan (Kinabatangan) sehingga Selasa.

Situasi sama turut dijangka berlaku di Perak melibatkan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim, selain Selangor, Kuala Lumpur dan Putrajaya yang akan berterusan sehingga esok. – BERNAMA


KPDNHEP pertimbang cadangan kawal harga kit ujian COVID-19

KUALA BERANG 3 Ogos – Kementerian Perdagangan Dalam Negeri dan Hal Ehwal Pengguna (KPDNHEP) sedang mempertimbangkan cadangan untuk mengawal harga kit ujian COVID-19.

Timbalan Menterinya Datuk Rosol Wahid berkata, berdasarkan maklum balas orang ramai ketika ini, harga kit ujian tersebut agak membebankan terutama kepada golongan berpendapatan rendah dan keluarga memiliki ramai anak.

“Kita dapat maklumat harganya RM39.90 seunit, tidak ramai yang mampu membelinya pada harga tersebut. Jadi, kita sedang buat advokasi dengan pengilang, pengimport dan penjual untuk dapatkannya pada harga yang munasabah agar tidak merugikan peniaga dan tidak bebankan rakyat.

“Kita harap harganya nanti akan mampu dibeli oleh semua orang selain itu peranan kita juga adalah untuk pastikan kit ujian ini tidak ada yang tiruan. Kita bimbang ada yang cuba hasilkan barang tiruan,” katanya.

Beliau berkata demikian kepada pemberita selepas meninjau Program Mobilisasi Vaksin Komuniti (MOVAK) di Sekolah Kebangsaan (SK) FELDA Bukit Bading di sini hari ini.

Seramai 360 penduduk FELDA tersebut menerima vaksin COVID-19 mereka melalui program itu, yang pertama diadakan di daerah Hulu Terengganu setakat ini.

Rosol berkata, enam lagi program MOVAK menggunakan bas akan diadakan secara berperingkat di daerah Hulu Terengganu selepas ini iaitu di SK Bukit Tadok, SK Tapah, SK Tok Randok, SK Getang, SK Kua dan SK Binjai Kertas dengan lebih 3,500 penduduk dijangka akan menerima vaksin tersebut.

Dalam perkembangan lain, Rosol yang juga Ahli Parlimen Hulu Terengganu berkata, KPDNHEP telah menjalankan pemeriksaan pematuhan prosedur operasi standard (SOP) terhadap 689,876 premis di seluruh negara sejak 13 Mei 2020 hingga semalam.

“Sebanyak 653 kesalahan dikesan menerusi pemeriksaan itu iaitu 254 kes kerana gagal mendaftar masuk menggunakan buku atau aplikasi MySejahtera, menjalankan aktiviti tidak dibenarkan (127), gagal menyediakan penanda jarak satu meter (56), gagal memakai pelitup muka (40), gagal mempamer had bilangan maksimum pelanggan (18), gagal mematuhi waktu operasi (empat) dan lain-lain kesalahan (154).

“Nilai kompaun yang dikeluarkan pula adalah sebanyak RM4.45 juta setakat ini namun kompaun adalah tindakan terakhir yang terpaksa diambil kementerian selepas memberi nasihat dan amaran kepada pemilik premis,” katanya.


Rakan Youtuber terkenal didakwa bunuh teman wanita

BALIK PULAU, 15 April – Seorang lelaki yang merupakan rakan seorang Youtuber terkenal dihadapkan ke Mahkamah Majistret di sini hari ini atas pertuduhan membunuh teman wanitanya.

Abdul Jamal Ahmad, 23, didakwa membunuh Nur Diyanah Haris, 21, di sebuah rumah di Lintang Kampung Masjid, Teluk Kumbar di sini, antara 9 pagi hingga 5 petang pada 3 April lepas mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Tiada pengakuan direkodkan kerana kes bunuh di bawah bidang kuasa Mahkamah Tinggi dan tertuduh hanya mengangguk faham sebaik pertuduhan dibacakan di hadapan Majistret Nur Fadrina Zulkhairi.

Media sebelum ini melaporkan, polis telah menahan seorang Youtuber lelaki dan tiga rakannya bagi membantu siasatan berhubung kejadian seorang wanita yang cedera parah dipukul sebelum meninggal dunia dalam kejadian di Teluk Kumbar, di sini.

Polis menerima laporan daripada seorang doktor di Hospital Balik Pulau yang memaklumkan seorang wanita dibawa ke hospital itu selepas tidak sedarkan diri dan berada dalam keadaan kritikal.

Pemeriksaan ke atas mangsa menemukan kesan lebam di kepala dan seluruh tubuhnya sebelum wanita itu dihantar ke Hospital Pulau Pinang untuk rawatan lanjut namun meninggal dunia pada 3 April ketika menerima rawatan.- BERNAMA


Enam pemain di ABM positif COVID- BAM

KUALA LUMPUR 17 April. – Persatuan Badminton Malaysia (BAM) hari ini mengesahkan enam pemain di Akademi Badminton Malaysia (ABM) positif COVID-19.

“Selepas perundingan dengan Kementerian Kesihatan, Majlis Sukan Negara dan Institut Sukan Negara, kesemua 91 atlet, jurulatih dan pegawai di ABM di Bukit Kiara menjalani ujian saringan, namun kesemuanya negatif,” kata BAM.

Proses sanitasi menyeluruh juga telah dijalankan di ABM pada Jumaat dan latihan berkonsepkan kuarantin akan diadakan semula di Pusat Kecemerlangan Badminton Negara, manakala semua aktiviti sekolah akan dijalankan secara dalam talian untuk tempoh beberapa hari akan datang.

“Kesihatan, keselamatan dan kesejahteraan kesemua mereka yang berada di ABM merupakan keutamaan kami dan kami berharap enam atlet terbabit akan pulih secepat mungkin,” kata BAM.

Sementara itu, Menteri Belia dan Sukan Datuk Seri Reezal Merican Naina Merican mengarahkan MSN, ISN dan BAM supaya mengambil tindakan segera mengikut arahan dan prosedur Kementerian Kesihatan demi keselamatan atlet, jurulatih dan pegawai.

“Saya telah dimaklumkan mengenai kes jangkitan COVID-19 di ABM. Keselamatan atlet, jurulatih dan pegawai sentiasa menjadi keutamaan,” katanya dalam laman Twitter hari ini.


Pemain, jurulatih Melaka United diumum minggu depan

Mengulas lanjut, beliau berkata, pihaknya kini sedang melaksanakan penilaian prestasi kepada semua pemain Hang Tuah sebelum memasukkan kehadiran pemain import baharu dalam pasukan itu.

“Bukan mudah untuk kita menganalisa pemain-pemain yang berada dalam skuad ini dan sebab itulah ia mengambil masa sebelum kemasukan pemain baharu,” ujarnya.


Belanjawan 2022: KDN mohon RM10 juta rancakkan aktiviti pulih penagih dadah-Hamzah

KUALA LUMPUR 22 Sept. – Kementerian Dalam Negeri memohon peruntukan khusus RM10 juta melalui Belanjawan 2022 bagi merancakkan lagi aktiviti dan usaha mengekalkan kepulihan bekas penagih dadah di seluruh negara bagi tahun hadapan.

Menterinya Datuk Seri Hamzah Zainudin hari ini berkata, ini adalah bagi membuktikan bahawa usaha pemulihan adalah tidak mustahil dan boleh dicapai, maka Agensi Antidadah Kebangsaan (AADK) telah memperkenalkan inisiatif baharu dalam mengetengahkan individu yang pernah menerima rawatan dan pemulihan di agensi berkenaan.

Justeru katanya pada tahun ini, seramai 30 mentor yang mencapai standard kepulihan tersendiri telah dilantik untuk menjadi ‘role model’ kepada masyarakat untuk mencapai kejayaan lebih cemerlang.

“Pendekatan ini secara tidak langsung bakal memberi kesedaran dan motivasi kepada individu yang sedang terlibat dengan masalah dadah untuk hadir mendapatkan rawatan secara sukarela di fasiliti disediakan kerajaan khususnya AADK.

“Isu penyalahgunaan dadah perlu ditangani menggunakan pendekatan bersepadu, pelbagai disiplin, saling sokong menyokong dan seimbang di antara pengurangan permintaan dan penawaran,” katanya berucap pada Simposium Jawatankuasa Pemulihan Dadah Daerah dan Hari Kepulihan AADK Peringkat Kebangsaan Tahun 2021 secara maya di sini, hari ini.

Selain itu, Hamzah berkata simposium hari ini juga adalah satu daripada usaha KDN melalui AADK untuk menggembleng usaha dan mengiktiraf potensi kesukarelawanan ditunjukkan oleh pemimpin komuniti, NGO, klien AADK dan bekas klien (penagih dan bekas penagih) seramai 1,500 peserta.

Beliau berkata sehingga 31 Ogos tahun ini 47,863 orang menerima rawatan dan pemulihan di AADK seluruh Malaysia, membuktikan perkhidmatan berkenaan tidak terjejas ketika pandemik Covid-19, malahan penggunaan teknologi dipertingkatkan bagi memastikan penghuni mendapat akses rawatan.

Hamzah berharap segala usaha kesukarelawanan dalam membantu pemulihan terus dipelbagaikan dengan menampilkan usaha lebih kreatif dan berkesan selain kefahaman kepada masyarakat harus dilakukan secara konsisten bagi memberikan kesedaran bahawa penagih dadah perlu dirawat.


Muhyiddin syukur vaksin COVID-19 selamat tiba di Malaysia

KUALA LUMPUR 21 Feb. – Perdana Menteri Tan Sri Muhyiddin Yassin menzahirkan rasa syukur dengan ketibaan kumpulan pertama bekalan vaksin COVID-19 jenis Pfizer-BioNTech hari ini, yang amat penting untuk membentuk imuniti berkelompok (herd immunity) dalam membendung penularan COVID-19.

Beliau berkata Malaysia akan memulakan Program Imunisasi COVID-19 Kebangsaan pada 24 Februari ini melalui tiga fasa bermula dengan Fasa 1 dari Februari hingga April (Februari-April 2021) untuk kumpulan petugas barisan hadapan melibatkan 500,000 orang.

Fasa 2 pula iaitu dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Feb 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

“Bagi mereka yang diklasifikasikan dalam Fasa 2 dan 3, saya harap anda boleh bersabar dan terus menyokong usaha kerajaan untuk melaksanakan Program Imunisasi COVID-19 Kebangsaan ini sementara proses pemberian vaksin untuk kumpulan fasa 1 dilakukan,” katanya dalam catatan di laman Facebooknya.

Muhyiddin turut mengucapkan syabas dan tahniah kepada Jawatankuasa Khas Jaminan Akses Vaksin dan semua pihak serta agensi terlibat khususnya Kementerian Sains, Teknologi dan Inovasi (MOSTI), Kementerian Kesihatan (KKM), Kementerian Pengangkutan dan Malaysia Airlines Bhd dalam memastikan bekalan vaksin selamat tiba di Malaysia.

Kumpulan pertama bekalan vaksin Pfizer-BioNTech melibatkan 312,390 dos selamat tiba di Malaysia hari ini melalui penerbangan MH604 kendalian MABkargo Sdn Bhd (MASKargo) yang mendarat di Lapangan Terbang Antarabangsa Kuala Lumpur (KLIA) pada pukul 10.07 pagi.

Muhyiddin berharap mereka yang layak diberikan suntikan vaksin mendaftar apabila pendaftaran dibuka dalam waktu terdekat dan mendapatkan suntikan vaksin masing-masing seperti yang dijadualkan.

“Vaksinasi ini amat penting untuk kita semua bagi membentuk imuniti berkelompok dengan memastikan sekurang-kurangnya 80 peratus penduduk dewasa di Malaysia menerima vaksin. Ini secara langsung dapat membendung penularan jangkitan COVID-19 daripada menjadi lebih teruk,” katanya.

Menteri Penyelaras Program Imunisasi COVID-19 Kebangsaan Khairy Jamaluddin berkata Muhyiddin dan Ketua Pengarah Kesihatan Tan Sri Dr Noor Hisham Abdullah akan menjadi antara penerima pertama suntikan vaksin COVID-19 pada Rabu ini, yang menandakan Program Imunisasi COVID-19 Kebangsaan digerakkan lebih awal daripada jadual asal pada 26 Februari.


DUN Duyong: ‘Kalau nak berniaga maklum sahaja pada saya’

DUYONG 25 Ogos – “Sesiapa sahaja minta tolong kita cuba bantu. Jika mahu berniaga maklum sahaja dan saya benarkan untuk berniaga dengan syarat kawasan tersebut tidak membahayakan diri dan pengguna jalan raya,” kata Ahli Dewan Undangan Negeri (Adun) Duyong, Mohd Noor Helmy Abdul Halem.

Beliau, sebolehnya mahu memudahkan urusan semua penduduk di Dewan Undangan Negeri (DUN) itu khusus peniaga-peniaga kecil yang mahu mencari pendapatan harian demi menyara keluarga.

Katanya, setakat ini sudah 120 peniaga kecil di DUN berkenaan dilesenkan, namun mereka belum berbuat demikian masih dibenarkan untuk berniaga, namun harus mengikut syarat ditetapkan.

“Kita mahu usahakan peniaga yang bertaraf bandaraya, saya hanya boleh sediakan ruang tetapi selebihnya penjaja itu sendiri yang perlu berusaha bagi mengubah nasib mereka.

“Penjaja di DUN Duyong memang ramai, ada yang datang dari Sungai Rambai, Bukit Katil dan banyak lagi. Saya tidak kisah biarlah kita kongsi limpahan rezeki bersama mereka,” katanya, ketika ditemui Melaka Hari Ini (MHI) di Pejabatnya di Taman Seri Duyong 2, Selasa lalu 23 Ogos lalu.

“Mereka yang tidak berlesen ini ramai je yang hubungi saya, saya suruh mereka niaga dahulu dalam sebulan, kalau perniagaan dia okay barulah mohon lesen.

“Kita tidak mahu bila sudah ada lesen, perniagaan tidak mendapat sambutan, jadi kesian sebab mereka keluarkan modal berniaga, berikutan itu selagi tidak menyusahkan orang berniagalah.

“Kita faham mereka mahu cari rezeki, tapi perlu ingat untuk menjaga kebersihan, jangan bina tapak kekal di kawasan tersebut dan beri peluang kepada orang lain juga jika mahu berniaga,” katanya lagi.


Jiwa saya selamanya guru

AYER LIMAU 16 Mei – Kemahuan seorang guru untuk mendidik anak bangsa menjadi manusia berguna tidak pernah luntur dalam diri Datuk Hameed Mytheen Kunju Basheer meskipun sudah bergelar Yang Berhormat (YB).

Meskipun sudah lebih 100 hari bergelar YB, Hameed berkata dia merasakan dirinya masih seorang warga pendidik kerana peranan yang dimainkan Ahli Dewan Undangan Negeri (ADUN) dan guru adalah sama.

Katanya, ketika berkhidmat di Maktab Rendah Sains Mara (MRSM) Jasin, dia cuma melayan kerenah pelajar di sekolah, tapi kini tugasnya semakin mencabar kerana perlu mendidik komuniti lebih besar dalam memenuhi visinya untuk melahirkan insan yang berguna.

“Tidak dinafikan ramai anak muda sekarang ini cemerlang dalam akademik, tapi dilihat aspek, sahsiah, moral dan agama khusus fardu ain serta fardu kifayah, pengetahuan mereka cetek, ketinggalan.

“Sebagai guru ini yang sama tekankan, keseimbangan antara dunia dan negeri abadi kita nanti biarlah seiring. Ini adalah tanggungjawab saya galas sepanjang 20 tahun menjadi pendidik dan diteruskan selepas bergelar ADUN bagi Dewan Undangan Negeri (DUN) Ayer Limau,” katanya ketika ditemui di kediamannya di Kampung Jeram.

Berkongsi pengalamannya Hameed berkata, guru cemerlang bukan setakat berusaha melahirkan pelajar cemerlang dalam akademik sebaliknya mengenal diri dan erti kehidupan bagi membolehkan seseorang menempuh hari mendatang serta berdikari.

Tegasnya, seorang guru tidak boleh lokek dan perlu sentiasa kreatif dalam mencari jalan untuk membantu khususnya pelajar kurang berkemampuan dalam kalangan B40.

“Pernah bekas pelajar saya yang cuma bawa bekalan RM10 dari rumah untuk perbelanjaan mingguan, menggambarkan ibu bapanya memang kurang berkemampuan. Pelajar ini harapkan kafe untuk makan dan minum kerana RM10 tidak banyak yang dia boleh belanja.

“Pelajar seperti ini saya hampiri dan bantu, tidak semestinya wang ringgit tetapi suntikan semangat, alhamdulillah dia sudah berjaya dan sampai sekarang kami masih berhubung.

“Secara peribadi ini satu kepuasan bagi saya kerana dapat membantu membentuk manusia berguna yang kemudian akan kembali menyumbang kepada masyarakat,” katanya.


Kanak-kanak perempuan berusia sembilan tahun maut digilis kereta

BALING, 24 April – Seorang kanak-kanak perempuan berusia sembilan tahun maut digilis kereta apabila dia dikatakan cuba menahan kereta itu yang sedang mengundur, di Kampung Keledang Luar, Tawar dekat sini, semalam.

Aisyah Amani Amirrudin, murid tahun tiga Sekolah Kebangsaan Tawar yang mengalami pendarahan di kepala akibat kejadian, meninggal dunia semasa dalam perjalanan untuk dibawa ke Hospital Sultanah Bahiyah.

Ketua Polis Daerah Baling Supt Shamsudin Mamat berkata kejadian berlaku pada kira-kira pukul 2.15 petang semasa kanak-kanak itu dikatakan sedang bermain di luar rumah bersama adik lelakinya berusia tujuh tahun, apabila dia masuk ke dalam kereta itu yang diletakkan di hadapan rumah.

Beliau berkata menurut saksi, kanak-kanak yang dilihat bermain di tempat duduk pemandu itu dipercayai telah menurunkan brek tangan sehingga menyebabkan kereta itu bergerak mengundur ke belakang.

“Kanak-kanak itu yang panik, kemudiannya berlari ke arah belakang kereta untuk cuba menahan kereta daripada bergerak, namun terus digilis kereta terbabit,” katanya dalam kenyataan di sini hari ini.

Menurutnya kejadian malang itu disedari bapa saudaranya berusia 29 tahun yang sedang bersiap untuk keluar bekerja sebagai pemandu van ambulans sebuah syarikat swasta.

Shamsudin berkata lelaki itu kemudian menghantar kanak-kanak berkenaan ke Hospital Sultan Abdul Halim, Sungai Petani, namun dia dilaporkan meninggal dunia semasa dalam perjalanan ke hospital.

Katanya mayat kanak-kanak itu dihantar ke Hospital Sultanah Bahiyah, Alor Setar untuk bedah siasat dan kes diklasifikasikan sebagai mati mengejut serta disiasat mengikut Seksyen 31(1) Akta Kanak-kanak 2001.- BERNAMA


Sasar 10,000 stesen pengecas kenderaan elektrik di Malaysia menjelang 2025

Menurutnya, Perbadanan Teknologi Hijau dan Perubahan Iklim Malaysia (MGTC) memainkan peranan penting dalam mewujudkan kerjasama swasta dalam memacu infrastruktur stesen pengecasan EV sedia ada dan baharu bagi mencapai sasaran ini.

“Pada masa ini, kita ada kira-kira 300 stesen di bawah kerjasama ini dan dianggarkan, jumlah keseluruhan pengecasan stesen sedia ada untuk pengguna adalah 600 stesen,” katanya semasa sesi soal jawab di persidangan Dewan Rakyat hari ini.

Beliau berkata demikian bagi menjawab pertanyaan Abdul Latiff Abdul Rahman (PAS-Kuala Krai) mengenai perancangan kementerian dalam usaha membangunkan industri EV tempatan memandangkan industri kenderaan elektrik semakin berkembang dan diterima di seluruh pasaran dunia.

Lim berkata kerajaan juga menyediakan insentif cukai dan bantuan kewangan kepada syarikat-syarikat yang ingin membina infrastruktur EV seperti pengecualian cukai pendapatan melalui galakan taraf perintis.

“Selain itu, antara usaha-usaha MITI termasuk penubuhan Pasukan Petugas EV yang turut dianggotai kementerian, agensi dan pihak swasta berkaitan, bagi menambah baik strategi sedia ada serta merangka strategi baharu bagi memperkukuhkan pembangunan industri EV di Malaysia,” katanya.

Menurutnya, bagi memastikan Malaysia berupaya meningkatkan daya saing dalam menarik pelaburan dalam sektor EV, kerajaan telah menawarkan insentif, bukan sahaja kepada pengeluar kenderaan dan komponen, malah, merangkumi pengguna (sudut permintaan) secara amnya, seperti yang telah diumumkan pada Bajet 2022.

“Pembangunan standard berkaitan industri EV seperti sistem pengecasan, aktiviti pelupusan bateri, penukaran bateri, pengecasan tanpa wayar dan lain-lain, turut diberikan perhatian bagi memastikan teknologi EV yang diguna pakai dan dibangunkan dalam negara adalah seragam, selamat dan berkualiti,” katanya.

“Sebagai contoh, dua syarikat besar yang berpangkalan di Korea Selatan iaitu SK Nexilis dan IMM Technology telah melabur di Malaysia bagi menghasilkan kerajang tembaga elektro-terenap yang digunakan sebagai komponen bagi bateri EV,” kata Lim. – BERNAMA


Penyertaan sektor korporat bantu rancakkan usaha PICK

PUTRAJAYA 31 Mac – Penyertaan korporat dalam Program Imunisasi COVID-19 Kebangsaan (PICK) akan membantu merancakkan pendaftaran dan komunikasi terutama di kawasan luar bandar melalui jaringan dan aset syarikat, kata Menteri Penyelaras program Khairy Jamaluddin.

“Kolaborasi ini diharap meningkatkan komunikasi mengenai program imunisasi bagi menembusi setiap segmen masyarakat terutama kumpulan fasa kedua serta komuniti yang lebih tertumpu,” katanya.

Khairy berkata demikian pada sidang media selepas pelancaran kolaborasi korporat bagi PICK bersama lima syarikat iaitu Pos Malaysia, Grab, Parkson, St John Ambulans Malaysia (SJAM) dan Living Minds.

Beliau berkata Parkson akan menyediakan kaunter informasi khas dan pendaftaran di 20 cawangan seluruh negara bagi membantu orang ramai mendaftar untuk vaksinasi.

SJAM pula akan memobilisasikan sukarelawan untuk menghebahkan aplikasi pendaftaran MySejahtera serta memberi sokongan kecemasan dengan menyediakan ambulans di Pusat Pemberian Vaksin (PPV), katanya.

Ketua Pegawai Eksekutif Kumpulan Pos Malaysia Bhd Syed Md Najib Syed Md Noor berkata Pos Malaysia mempunyai 13,000 pekerja dan 1,000 pejabat seluruh negara yang akan membantu mengedarkan risalah promosi vaksinasi di peti surat oleh posmen.

“Pos Malaysia ada lebih sembilan juta alamat dan membuat penghantaran lebih sejuta surat dan ratusan ribu parcels setiap hari. Diharap ini akan membantu menyebarkan program imunisasi terutama di kawasan luar bandar,” katanya.

Ketua Operasi Grab Malaysia Rashid Shukor pula berkata Grab dengan lebih sejuta pengguna akan bekerjasama dengan Badan Bertindak Imunisasi COVID-19 (CITF) untuk mewujudkan ‘pick up and drop off point’ di PPV bagi memudahkan orang ramai selamat sampai ke lokasi dengan selesa.


Status pembukaan sekolah diketahui minggu depan

KUALA LUMPUR 10 Jan. – Perincian mengenai status pembukaan semula sekolah yang dijadualkan bermula 20 Januari ini akan diketahui minggu depan.

Memetik laporan Kosmo Online hari ini, Menteri Kanan (Pendidikan), Dr Radzi Jidin berkata, pihaknya perlu menunggu pengumuman oleh Perdana Menteri, Tan Sri Muhyiddin Yassin terlebih dahulu mengenai tindakan yang akan dilaksanakan kerajaan berhubung situasi semasa jangkitan COVID-19.

“Penjelasan lanjut secara terperinci akan saya buat sejurus pengumuman Perdana Menteri pada Isnin ini,” katanya selepas menyampaikan sumbangan keperluan sekolah kepada pelajar sekolah di Perumahan Awam Desa Rejang (PPR Desa Rejang), Kuala Lumpur hari ini.


Sekolah dibuka 24 Jun, libat pelajar peperiksaan awam, antarabangsa – Radzi Jidin

PUTRAJAYA 10 Jun — Semua sekolah di seluruh negara akan dibuka semula mulai 24 Jun ini namun hanya melibatkan pelajar yang akan menduduki peperiksaan awam dan antarabangsa yang setara pada tahun ini, kata Menteri Kanan (Pendidikan) Dr Mohd Radzi Md Jidin.

Beliau berkata ini membabitkan pelajar yang akan menduduki Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) serta peperiksaan antarabangsa.

Katanya Garis Panduan Pengurusan Pembukaan Semula Sekolah telah diedarkan ke sekolah-sekolah pada 4 Jun lepas sebagai panduan agar persiapan rapi dapat dibuat sebelum sesi persekolahan bersambung kembali.

“Selain murid, pemeriksaan suhu badan juga dibuat terhadap guru, warga sekolah dan individu yang mempunyai urusan dengan pihak sekolah. Jika suhu badan melebihi 37.5 darjah Celcius atau bergejala, (mereka) tidak dibenarkan memasuki kawasan sekolah,” katanya.

Bercakap pada sidang media khas perkembangan pembukaan sekolah di sini hari ini, Mohd Radzi menjelaskan meja di dalam kelas perlu disusun berselang satu meter dengan kapasiti maksimum untuk sesebuah kelas selepas mengambil kira jarakan sosial tidak melebihi 20 pelajar.

“Waktu rehat adalah secara berperingkat dengan makanan dan minuman akan siap dibungkus dan murid akan makan di dalam kelas masing-masing di bawah pengawasan guru,” katanya.

Aktiviti di luar bilik darjah seperti sukan dan kokurikulum secara bersemuka serta perhimpunan sekolah tidak dilaksanakan sehingga ke satu tarikh yang akan dimaklumkan kelak, katanya.

“Katil-katil disusun pada jarak satu meter dan bilangan katil bagi setiap bilik adalah bergantung pada keluasan bilik dan penggiliran waktu makan akan dilaksanakan mengikut bilangan pelajar,” katanya.

Beliau berkata garis panduan itu akan ditambah baik dari semasa ke semasa berdasarkan nasihat Kementerian Kesihatan (KKM) mengikut keperluan dan kesesuaian.


Peranan Pasukan Khas Jihat Tangani Inflasi bukan tentang OPR sahaja – Annuar

SEMPORNA, 9 Sept – Peranan yang dimainkan Jawatankuasa Pasukan Khas Jihad Tangani Inflasi bukan berlegar pada Kadar Dasar Semalaman (OPR) sahaja, sebaliknya turut memberi perhatian kepada harga barang keperluan rakyat.

Justeru, pengerusinya Tan Sri Annuar Musa berkata gesaan Pengerusi DAP Lim Guan Eng supaya jawatankuasa itu dibubarkan kerana kenaikan OPR jauh tersasar dari fakta sebenar.

Selain itu, Annuar yang juga Menteri Komunikasi dan Multimedia berkata dalam mekanisme mengawal inflasi, kadar OPR sesebuah negara itu juga perlu dirujuk kepada OPR negara lain dan tidak berlandaskan kepada satu negara semata-mata.

“OPR ini diletak satu badan mengawal dasar kewangan di negara (ini) dan tidak boleh dicampuri jawatankuasa seperti mana yang diwujudkan untuk menangani inflasi… tidak boleh dicampur tangan politik dalam membuat keputusan, ada kawalan undang-undang, seluruh dunia menggunakan piawaian sama,” katanya kepada pemberita selepas lawatan kerja ke empat pos kawalan keselamatan di sini hari ini.

Lim hari ini menggesa Perdana Menteri Datuk Seri Ismail Sabri Yaakob untuk membubarkan Jawatankuasa Pasukan Khas Jihad Tangani Inflasi dan mendakwa jawatankuasa itu sebagai ‘tidak berkesan, tidak cekap dan tidak relevan’.

Semalam, Jawatankuasa Dasar Monetari (MPC) Bank Negara Malaysia (BNM) memutuskan untuk menaikkan OPR sebanyak 25 mata asas kepada 2.5 peratus. – BERNAMA


UPSR kemungkinan dimansuhkan

LENDU 5 Dis – Ujian Penilaian Sekolah Rendah (UPSR) kemungkinan besar dimansuhkan terus berdasarkan kajian Kementerian Pendidikan Malaysia (KPM) yang sekarang berada pada peringkat perincian akhir.

Ia sekali gus menjadikan UPSR 2019 sebagai yang terakhir selepas KPM sebelum ini mengambil keputusan membatalkan UPSR pada tahun ini akibat pandemik COVID-19.

Timbalan Menteri Pendidikan I, Muslimin Yahaya berkata, kajian kementerian itu mengenai aspek berkenaan kini berada pada perincian peringkat akhir sebelum membuat keputusan muktamad mengenainya tidak lama lagi.

“Kemungkinan besar tidak akan ada lagi UPSR pada tahun hadapan dan selama-lamanya…kemungkinan besar kumpulan murid yang menduduki UPSR pada tahun lalu adalah yang terakhir.

“Kementerian sekarang pada peringkat akhir membuat kajian mengenainya dan insya-Allah akan membuat keputusan muktamad tidak lama lagi,” katanya selepas menyampaikan anugerah kepada 148 pelajar cemerlang UPSR 2019 Parlimen Masjid Tanah di Kompleks Sukan Masjid Tanah, di sini, semalam.

Seramai 148 bekas murid 38 Sekolah Kebangsaan (SK) dan Sekolah Jenis Kebangsaan (SJK) seluruh Parlimen Masjid Tanah menerima sumbangan wang tunai dan caruman Skim Simpanan Pendidikan Nasional (SSPN).

Sebaliknya, pencapaian akademik murid tahun enam dinilai melalui pentaksiran sepanjang masa, ujian esei dan temuduga bagi membolehkan mereka ditempatkan di lima jenis sekolah khusus, katanya.

“UPSR adalah ujian penilaian dan ia boleh dibuat dengan kaedah lain seperti pentaksiran sepanjang masa yang lebih asli dan berterusan sifatnya serta membuka peluang yang lebih luas kepada lebih ramai murid untuk memasuki lima jenis sekolah itu,” katanya.

Pada Jun lalu, Ketua Pengarah Pelajaran, Datuk Dr Habibah Abdul Rahim, dilaporkan berkata, kira-kira 400,000 pelajar dijangka memohon menduduki Pentaksiran Kemasukan Sekolah Khusus (PKSK) pada September hingga Oktober lalu bagi penempatan ke lima jenis sekolah khusus.

Ia membabitkan Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD).

Bagaimanapun, PKSK tidak membabitkan kemasukan ke Maktab Rendah Sains MARA (MRSM) kerana institusi itu mempunyai instrumen sendiri pemilihan murid, iaitu Ujian Kecenderungan Kemasukan MRSM (UKKM),”

Katanya, PKSK bukan bertujuan menggantikan UPSR dan PT3, sebaliknya mekanisme saringan pemilihan murid bagi memastikan mereka mempunyai ciri-ciri selaras matlamat Falsafah Pendidikan Kebangsaan (FPK), iaitu mengenal pasti potensi individu secara menyeluruh dan bersepadu merangkumi kecerdasan intelek, emosi dan rohani.


COVID-19: Enggan rawat pesakit, hospital swasta kini boleh dipenjara, denda RM5 juta

KUALA LUMPUR 14 Jan. – Hospital swasta di seluruh negara yang tidak memberikan kerjasama atau enggan menerima dan merawat pesakit COVID-19 jika diminta kerajan boleh dipenjara serta didenda sehingga RM5 juta, lapor portal Berita Harian Online hari ini.

Menteri Kanan (Keselamatan), Datuk Seri Ismail Sabri Yaakob berkata, susulan pelaksanaan Ordinan Darurat sehingga 1 Ogos depan hospital swasta boleh diarahkan oleh Kementerian Kesihatan untuk membantu merawat pesakit COVID-19.

“Dulu hospital swasta boleh reject (buang) pesakit dan KKM tiada kuasa untuk halang mereka namun di bawah Ordinan Darurat ini kerajaan boleh arahkan pihak hospital swasta ambil pesakit COVID-19, dan jadikan hospital mereka sebagai pusat kuarantin.

“Sekiranya mereka (hospital swasta) tidak memberikan kerjasama serta enggan menerima dan merawat pesakit COVID-19, mereka boleh berhadapan risiko dipenjara dan didenda sehingga RM5 juta,” katanya dalam sidang media harian COVID-19, di sini, hari ini.

Ismail Sabri berkata, atas alasan itu juga kerajaan tidak perlu bimbang dengan isu tidak cukup katil bagi pesakit COVID-19 kerana KKM boleh mengarahkan pihak swasta membenarkan penggunaan wad mereka semasa pelaksanaan Ordinan Darurat.


COVID-19: Tiada PKP, rentas negeri

KUALA LUMPUR 3 Okt. – Kerajaan tidak akan melaksanakan semula Perintah Kawalan Pergerakan (PKP) dalam masa terdekat, susulan kes jangkitan COVID-19 seluruh negara masih lagi terkawal.

Menteri Kanan (Keselamatan) Datuk Seri Ismail Sabri Yaakob berkata, larangan rentas negeri juga tidak dilakukan memandangkan kes positif yang direkodkan di beberapa negeri masih kecil, walaupun berlakunya peningkatan kes wabak berkenaan.

Katanya, kes yang banyak di Kedah dan Sabah contohnya, hanya direkodkan di depoh tahanan Imigresen dan penjara, di mana penularannya masih boleh dikawal.


Penangan ‘viral’, peniaga nasi lemak syukur rezeki bertambah

KOTA LAKSAMANA 28 Jun – “Sebelum kami sampai, dilihat pelanggan sudah mula beratur panjang. Sudah pastilah kami terkejut, sampai tidak menang tangan dibuatnya,” itu kata peniaga nasi lemak Ramlan Abd Rahman, 44.

Menurut Ramlan, keadaan di gerai jualannya di tapak Pantai Eye On Malaysia, berubah selepas ada pelanggannya memuat naik video di media sosial sebelum ia tular.

“Ikutkan sudah lama kami berniaga di sini, iaitu kira-kira sembilan tahun tetapi lokasi berubah-ubah. Namun kini kami akan kekal di tapak ini,” katanya kepada Melaka Hari Ini.

Menurutnya, disebabkan pelanggan semakin bertambah dia dan isteri Rosyati Saleh, 46, terpaksa menambah kuantiti jualan mereka bagi memastikan pelanggan yang beratur dapat membeli nasi lemak itu.

“Jika dulu kami hanya memasak dalam 15 kilogram beras tetapi selepas viral kuantiti itu terpaksa ditambah hingga ke 25 kilogram setiap malam selain pilihan lauk juga kini lebih daripada 10 jenis termasuklah sambal sotong, rendang ayam dan paru.

“Memang tidak sangka jualan kami mendapat permintaan seperti ini. Menyedari ada diantara pelanggan yang beratur lama dan tidak dapat membeli nasi lemak, kini saya serta isteri terpaksa menghadkan setiap pelanggan hanya boleh membeli hanya 10 bungkus sahaja,” katanya.

“Saya pun tidak pasti apa yang membuatkan mereka suka dengan nasi lemak jualan kami ada yang kata kerana sambalnya malah ada juga kerana harganya yang murah.

“Walau apapun saya bersyukur kerana ia rezeki buat kami sekeluarga selain saya berpegang kepada pesan emak, kalau mahu berniaga masaklah seperti mahu makan sendiri,” katanya.


Tidak perlu buat ujian RTK-AG sebaik sahaja tiba di lapangan terbang, kata MAHB

PUTRAJAYA, 8 April – Pengembara tidak perlu membuat ujian RTK-AG di lapangan terbang, jelas pengendali lapangan terbang, Malaysia Airports Holdings Bhd (MAHB) susulan kekeliruan mengenai keperluan melakukan ujian RTK-AG sebaik sahaja mereka tiba di Malaysia.

MAHB berkata prosedur operasi standard (SOP) terkini yang diumumkan kerajaan untuk pembukaan sempadan hanya memerlukan pengembara antarabangsa melakukan ujian RTK-AG dalam tempoh 24 jam sebaik tiba di Malaysia di mana-mana kemudahan kesihatan swasta termasuk klinik dan hospital pilihan mereka.

“Bukan keperluan mandatori untuk melakukan ujian itu sebaik sahaja di lapangan terbang,” katanya dalam satu kenyataan hari ini menafikan dakwaan bahawa pengembara dikehendaki melakukan ujian RTK-AG di lapangan terbang.

MAHB berkata kemudahan melakukan ujian itu disediakan untuk penumpang yang ingin untuk melakukan ujian itu sebaik sahaja ketibaan mereka di lapangan terbang.

Syarikat berkenaan adalah BP Clinical Lab Sdn Bhd di Lapangan Terbang Antarabangsa Kuala Lumpur (KLIA), Edgenta UEMS Sdn Bhd di Lapangan Terbang Antarabangsa Pulau Pinang, MYEG Services Sdn Bhd di Lapangan Terbang Antarabangsa Kota Kinabalu dan Gribbles Pathology (M) Sdn Bhd di Lapangan Terbang Antarabangsa Kuching.

Menteri Kesihatan Khairy Jamaluddin pada 24 Mac lepas berkata pengembara dikehendaki menjalani ujian RTK-AG profesional sama ada di kemudahan kesihatan swasta di pintu masuk sempadan negara atau di luar premis dalam tempoh 24 jam kerana kegagalan berbuat demikian mereka boleh mengakibatkan mereka diusir.

Kerajaan juga mengumumkan pengecualian ujian sebaik sahaja ketibaan pengembara antara Malaysia dan Singapura untuk individu yang lengkap divaksin sebagai sebahagian daripada protokol spesifik antara kedua-dua negara. Mereka yang menggunakan laluan udara antara kedua-dua negara hanya diperlukan untuk melakukan ujian RTK-AG dua hari sebelum berlepas.


ITP beri ‘booster’ untuk pelajar SPM pada pecutan terakhir

AYER KEROH 27 Januari – Institut Tun Perak (ITP) mengambil inisiatif menyediakan ‘booster’ tambahan kepada calon Sijil Pelajaran Malaysia (SPM) sebagai pecutan terakhir sebelum menduduki peperiksaan itu pada 20 Februari depan.

Ketua Pegawai Eksekutif ITP, Prof Dr Mohamad Ainudin Iskandar Lee Abdullah berkata ia termasuklah melaksanakan program-program pendidikan seperti motivasi diri yang bermanfaat kepada para pelajar.

“Kita cuba memberikan ‘booster’ tambahan kepada pelajar agar mereka mendapat kecemerlangan dalam SPM, ini sasaran kami untuk memastikan mereka (pelajar) tidak tergelincir di saat akhir.

“Banyak program dan kelas tambahan dirangka termasuk program motivasi diri seperti hari ini iaitu Program Motivasi Atas Talian ‘On Motivation’,” katanya kepada pemberita selepas program itu di Sekolah Sains Muzaffar Syah (MOZAC) di sini, hari ini.

Program itu dihadiri Ketua Menteri, Datuk Seri Utama Sulaiman Md Ali yang dihadiri Datuk Dr Mohd Fadzilah Kamsah sebagai penceramah motivasi jemputan yang disampaikan secara atas talian.

Mengulas lanjut, Dr Mohamad Ainudin berkata, seramai 11,041 calon SPM yang bakal menduduki peperiksaan pada Februari depan dapat mempelajari ilmu diberikan sebagai suntikan semangat.

“Program seperti ini perlu diteruskan pada masa hadapan demi memberi semangat kepada anak-anak ini di saat akhir, saya percaya dengan momentum ini pelajar memperoleh kejayaan pada SPM nanti.

“Pendidikan juga salah satu kluster yang diwujudkan di bawah ITP selain kluster urus tadbir, kluster sejarah dan warisan serta kluster dataraya.

“Biarpun ITP masih baharu, tapi kita akan mengadakan perbincangan lanjut dengan jabatan pendidikan negeri apakah rangka kerja atau program bakal dilaksanakan tahun ini dan akan datang,” katanya.


PM sampaikan amanat khas mengenai PKPP 8 malam ini

KUALA LUMPUR, 28 Ogos – Perdana Menteri  Tan Sri Muhyiddin Yassin akan menyampaikan perutusan khas mengenai perkembangan terkini Perintah Kawalan Pergerakan Pemulihan (PKPP) pada 8 malam ini.

Berdasarkan maklumat daripada Pejabat Perdana Menteri, perutusan itu akan disiarkan secara langsung oleh stesen televisyen Radio Televisyen Malaysia (RTM), Bernama TV, TV3 dan Astro Awani.

Pada 7 Jun lepas, perdana menteri mengumumkan pelaksanaan PKPP bagi menggantikan Perintah Kawalan Pergerakan Bersyarat selepas Malaysia berjaya mengekang penularan pandemik COVID-19 di negara ini.


Lendu Berselawat 19 Jun ini


Nasib nelayan tidak dipinggirkan, tambah baik elaun sara hidup

SUNGAI RAMBAI 30 Oktober – Kerajaan tidak meminggirkan nasib nelayan dalam usaha memastikan kelangsungan hidup golongan kurang berkemampuan atau B40 itu ketika berdepan ekonomi tidak menentu.

Timbalan Menteri Pertanian dan Industri Makanan II, Datuk Seri Ahmad Hamzah berkata, lebih 50,000 nelayan darat dan nelayan laut mempunyai lesen berdaftar dan menikmati Elaun Sara Hidup Nelayan (ESHN) diberikan oleh kerajaan.

“(Malah) Yang Berhormat Perdana Menteri, Datuk Seri Ismail Sabri Yaakob juga sebenarnya datang dari golongan tersebut, kerana beliau cukup sensitif dengan golongan B40.

“Diharapkan, elaun ini dapat dipertahankan bukan sahaja pada pembentangan Bajet 2023 malah Perdana Menteri sendiri memberikan pembelaan kepada golongan B40 terutama petani, penternak dan nelayan menerusi pelbagai peruntukan disalurkan kepada Kementerian Pertanian dan Industri Asas Tani (MAFI),” katanya.

Beliau berkata demikian selepas merasmikan Program Pesta Jejaki Udang Galah di Sungai Kesang Peringkat Daerah Jasin di Laman Belia Sungai Rambai di sini, hari ini.

Hadir sama, Ahli Dewan Undangan Negeri (Adun) Sungai Rambai, Siti Faizah Abd Azis dan Pengarah Perikanan Negeri Melaka, Mohd Fauzi Salehon.


KKR nafi pengguna lebuh raya perlu bayar tol selama-lamanya

KUALA LUMPUR, 9 April – Dakwaan kemungkinan pengguna lebuh raya akan membayar tol selama-lamanya berikutan penstrukturan empat syarikat dan pelanjutan tempoh konsesi tidak wujud sama sekali, menurut Kementerian Kerja Raya (KKR).

KKR dalam kenyataan hari ini memaklumkan syarikat konsesi tidak boleh menambah hutang baharu sewenang-wenangnya dan ketetapan itu termaktub dalam Perjanjian Baharu melibatkan penstrukturan empat syarikat konsesi baru-baru ini.

“Sekiranya penstrukturan ini tidak dibenarkan dan sekiranya kerajaan ingin menjimatkan pampasan maka kenaikan kadar tol perlu diberikan dan ini akan menyebabkan implikasi rantaian yang akan menyebabkan kos barangan juga akan meningkat,” menurut kenyataan itu.

Pada 4 April lepas, Perdana Menteri Datuk Seri Ismail Sabri Yaakob mengumumkan keputusan kerajaan untuk mengekalkan kadar tol di empat lebuh raya sehingga tempoh konsesi syarikat berakhir.

Empat syarikat konsesi lebuh raya itu ialah Kesas Sdn Bhd yang menguruskan Lebuhraya Shah Alam (KESAS), Syarikat Mengurus Air Banjir dan Terowong Sdn Bhd (SMART), Sistem Penyuraian Trafik KL Barat Sdn Bhd (Lebuhraya Skim Penyuraian Trafik Kuala Lumpur Barat atau SPRINT) dan Lingkaran Trans Kota Sdn Bhd (Lebuhraya Damasara-Puchong atau LDP).

Dalam kenyataan sama, KKR turut memberi pencerahan mengenai dakwaan pemberian kos tetap bagi pembinaan dan penyenggaraan lebuh raya itu dan lanjutan tempoh konsesi yang membebankan pengguna.

“Ini satu kenyataan yang salah dan memesong rakyat. Kerajaan tidak pernah membayar atau memberikan peruntukan dalam bentuk kos tetap untuk pembinaan mahupun penyenggaraan lebuh raya berkenaan.

“Pembinaan telah dibuat menggunakan dana yang diperoleh oleh syarikat konsesi melalui pinjaman atau penerbitan sukuk yang perlu dibayar balik melalui kutipan tol manakala kos bagi operasi dan penyenggaraan ditampung melalui kutipan tol,” katanya.

Kenyataan itu turut memaklumkan lanjutan tempoh konsesi diberikan hanya sebagai sesuatu yang indikatif bagi memberi pemegang sukuk satu kelegaan bahawa pelaburan mereka akan dibayar balik.

“Tarikh tamat terawal adalah enam tahun lagi iaitu 2028 bagi KESAS, lapan tahun iaitu 2030 bagi LDP, 12 tahun iaitu 2034 bagi SPRINT dan 20 tahun iaitu 2042 bagi SMART. Ini yang termaktub dalam Perjanjian Konsesi sedia ada. Dalam penstrukturan ini lanjutan diberikan adalah tidak eksklusif,” katanya.

KKR menjelaskan dengan penstrukturan itu kadar tol akan tetap bagi tempoh selanjutnya, malah kerajaan boleh menamatkan tempoh konsesi pada bila-bila masa tertakluk kepada kedudukan kewangan kerajaan dan sekurang-kurangnya dapat mengelak kenaikan harga barang akibat kenaikan kadar tol.

Kenyataan itu turut menjelaskan dakwaan Amanat Lebuhraya Rakyat Berhad (ALR) yang mengambil alih aset lebuh raya bernilai lebih RM5 bilion bermodalkan RM5,000.

“Peranan ALR ini hanya sebagai penjaga keempat-empat lebuh raya berkenaan. Bakal pelabur sukuk memerlukan keyakinan untuk melabur dan oleh demikian, ALR terdiri daripada tokoh korporat yang tidak berkait dengan mana-mana parti politik.

“Ini yang membolehkan ALR yang bermodalkan hanya RM5,000 mampu menjadi ‘penjaga’ bagi keempat-empat lebuh raya berkenaan. Selain itu, oleh kerana pemegang saham asal telah tiada lagi dan oleh kerana ALR adalah bukan keuntungan maka tiada sebarang pembayaran dividen diperlukan dan ini membolehkan kadar tol dikekalkan pada kadar sedia ada dan peruntukan tambahan melalui kenaikan tol tidak diperlukan,” katanya. – BERNAMA


Perincian Bajet 2022 akan dilaksana dengan penuh hemah – PM Ismail Sabri

KUALA LUMPUR, 15 Dis – Perdana Menteri Datuk Seri Ismail Sabri Yaakob menyatakan komitmennya untuk melaksanakan segala perincian Bajet 2022 dengan penuh hemah demi kesejahteraan seluruh Keluarga Malaysia.

“Terima kasih saya ucapkan kepada semua Ahli Parlimen yang telah memberikan sokongan kepada undian Bajet 2022 ini, khususnya daripada pihak pembangkang,” kata Ismail Sabri menerusi hantaran di laman Facebooknya hari ini.

Rang Undang-undang Perbekalan 2022 (Bajet 2022) yang menyediakan peruntukan keseluruhan berjumlah RM332.1 bilion, terbesar dalam sejarah belanjawan negara dengan matlamat memulihkan ekonomi kesan pandemik COVID-19, dibentang untuk bacaan kali kedua di Dewan Negara hari ini.

Menteri Kewangan Tengku Datuk Seri Zafrul Tengku Abdul Aziz ketika membentangkan rang undang-undang itu berkata bajet bertemakan ‘Keluarga Malaysia, Makmur Sejahtera’ berkenaan mendukung tiga paksi utama iaitu memperkukuh pemulihan, membina daya tahan dan memacu pembaharuan.

Rang undang-undang itu yang merupakan belanjawan pertama di bawah kepimpinan Perdana Menteri diluluskan di peringkat jawatankuasa di Dewan Rakyat semalam, selepas 13 hari tempoh perbahasan dan penggulungan bermula 22 Nov bagi setiap kementerian terlibat.


Tangguh aktiviti rekreasi di kawasan berisiko kepala air – Polis

Ketua Polis Terengganu Datuk Rohaimi Md Isa berkata ia berikutan kepala air merupakan satu fenomena yang tidak dapat dijangka dan tanda-tanda sebelum berlakunya kejadian tersebut sukar dikenal pasti terutama bagi mereka yang kurang berpengalaman.

“Kami harap masyarakat setempat dapat mengelakkan berkunjung ke tempat riadah seperti ini (air terjun dan sungai). Bukan kami tutup terus tetapi kepala air merupakan keadaan yang tidak dapat dijangka kerana ia mungkin berlaku jauh di tempat lain dan tanda-tanda itu lambat sampai untuk kita terima dan sekiranya berlaku ia memberikan impak yang besar,” katanya.

Beliau berkata demikian kepada pemberita selepas menyempurnakan Majlis Perasmian Produk Inovasi Kumpulan Inovasi dan Kreatif  (Amphibia Qber II) Ibu Pejabat Polis Daerah (IPD) Hulu Terengganu di Pengkalan Lawit, Tasik Kenyir dekat sini hari ini.

Semalam seramai 32 individu termasuk 13 kanak-kanak berjaya diselamatkan selepas terperangkap dalam kejadian kepala air di Lata Ulu Kasar, Sungai Tong di Setiu.

Ketua Polis Daerah Setiu DSP Afandi Hussin berkata dalam kejadian kira-kira 5.30 petang itu, fenomena kepala air tersebut melanda tempat orang ramai beriadah, mandi-manda dan berkhemah sehingga menyebabkan enam kereta turut terperangkap.

Dalam pada itu Rohaimi menyeru kepada majlis daerah atau pihak berkaitan supaya menjalankan penguatkuasaan dan meletakkan papan tanda mengenai amaran kepala air serta memaklumkan kepada orang ramai sekiranya keadaan memerlukan sesuatu kawasan itu perlu ditutup.

“Kami juga cadangkan kepada pihak tertentu untuk memasang siren kecemasan supaya dapat dimaklumkan awal kepada orang ramai mengenai kejadian kepala air, berbanding ketika ini siren amaran lebih digunakan untuk kawasan berisiko banjir,” katanya. – BERNAMA


Ritual tolak banjir: Siasatan belum selesai, Raja Bomoh, Puteri Zaleha dibebas dengan ikat jamin

IPOH, 7 Jan – Ibrahim Mat Zin atau digelar ‘Raja Bomoh’ yang ditahan atas dakwaan mencela dan menghina agama Islam, dihadapkan ke Mahkamah Rendah Syariah di sini hari ini.

Ibrahim, 71, dan ‘Puteri Zaleha’ atau nama sebenarnya, Suliaha Abdul Hamid, 62, tiba di perkarangan mahkamah pada 10 pagi sebelum dibawa masuk ke bilik bicara.

Pendakwa Syarie Negeri Perak Suhaili Ishak memaklumkan kepada mahkamah bahawa pihaknya tidak mengemukakan kertas pertuduhan pada prosiding hari ini kerana masih memerlukan masa untuk mengambil keterangan dan menjalankan siasatan lanjut.

Hakim Syarie Mohammad Najib Ab Razak membenarkan kedua-dua individu itu yang tidak diwakili peguam dibebaskan dengan jaminan RM3,000 setiap seorang dan menetapkan 23 Feb untuk sebutan semula kes.

Siasatan dilakukan mengikut Seksyen 14 Enakmen Tatacara Jenayah Syariah Perak 1992 atas kesalahan mencela dan menghina agama Islam serta Seksyen 16 Enakmen sama kerana mengingkari Fatwa Jabatan Mufti Perak.

Jabatan Agama Islam Perak (JAIPk) dilapor telah membuka kertas siasatan terhadap Ibrahim berhubung satu ritual menolak bala dilakukan di Dataran JPS di Teluk Intan yang videonya tular di media sosial pada Rabu.

Video berdurasi 25 minit yang tular di Facebook itu memperlihatkan Ibrahim bersama seorang wanita dikenali sebagai ‘Puteri Zaleha’ membuat ritual tepung tawar dipercayai untuk menolak kejadian banjir. – BERNAMA


Pengarah syarikat, penganggur nafi sogok juruteknik TNB

AYER KEROH 26 April – Dua individu termasuk pengarah syarikat nafi memberi rasuah kepada juruteknik Tenaga Nasional Berhad (TNB) sebagai dorongan untuk tidak mengambil tindakan undang-undang terhadap mereka.

Kedua-dua tertuduh iaitu Tey Boon Sin, 33, dan penganggur Leang Tin Sheng, 43, mengaku tidak bersalah sejurus kesemua 10 pertuduhan dibacakan jurubahasa secara berasingan dihadapan Hakim Elesabet Paya Wan.

Boon Sin yang berhadapan empat pertuduhan didakwa secara rasuah memberi suapan bernilai RM68,500 kepada juruteknik TNB yang bertugas di unit ‘special engagement against loses’ (seal) zon selatan.

Suapan itu sebagai dorongan untuk tidak mengambil sebarang tindakan undang-undang terhadap kesalahan yang dilakukannya dibawah Seksyen 37(1) dan 37(3) Akta Bekalan Elektrik 1990.

Tertuduh Tin Sheng pula, didakwa atas enam pertuduhan menyogok individu sama sebanyak RM 27,000 bertujuan mendapatkan maklumat premis yang telah diserbu dan tidak mengambil sebarang tindakan terhadapnya.

Kesalahan itu juga dilakukan tertuduh di beberapa lokasi berasingan sekitar Melaka Tengah dan Alor Gajah antara 13 Ogos 2021 hingga 18 Jan lalu.

Berikutan itu mereka didakwa mengikut Seksyen 17 (b) Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara sehingga 20 tahun dan denda lima kali ganda nilai suapan atau RM10,000 mengikut mana-mana yang lebih tinggi.

Prosiding pendakwaan dikenalikan Timbalan Pendakwa Raya SPRM Irwan Shah Abdul Samat manakala Boon Sin diwakili peguam Ishak Mohd Kari dan Tin Sheng tidak diwakili peguam.

Selain itu, mahkamah turut mengarahkan kedua tertuduh menyerahkan passport serta melaporkan diri di pejabat SPRM Melaka sebulan sekali, selain menetapkan 24 Mei depan sebagai sebutan semula kes serta serahan dokumen.


Bajet 2022: KPM terima peruntukan terbesar berjumlah RM52.6 Bilion

KUALA LUMPUR, 29 Okt – Kementerian Pendidikan (KPM) terus menerima peruntukan terbesar berjumlah RM52.6 bilion atau 16 peratus daripada keseluruhan anggaran perbelanjaan Persekutuan.

Menteri Kewangan Tengku Datuk Seri Zafrul Tengku Abdul Aziz berkata bagi tahun 2022, kerajaan bersetuju menyediakan Bantuan Awal Persekolahan sebanyak RM150, meningkat berbanding RM100 sebelum ini bagi membantu ibu bapa menyediakan kelengkapan sekolah anak-anak.

“Tidak ada yang lebih menggembirakan buat anak-anak apabila dapat kembali semula ke sekolah secara bersemuka bersama rakan. Setiap awal tahun, tentunya ibu bapalah yang paling sibuk menyediakan kelengkapan sekolah anak-anak,”  katanya ketika membentangkan Bajet 2022 di Dewan Rakyat di sini hari ini.

Tengku Zafrul berkata sebagai menghargai jasa guru yang menyediakan bahan mengajar tambahan kepada murid semasa pelaksanaan Pengajaran Dan Pembelajaran Di Rumah (PDPR), kerajaan buat kali pertama menyediakan Insentif Khas Alat Bantuan Mengajar secara sekali bayar sebanyak RM100 kepada lebih 400,000 guru di bawah KPM.

Beliau berkata sejumlah RM1 bilion pula disediakan untuk kerja-kerja penyelenggaraan dan pembaikan sekolah termasuk RM140 juta kepada Jabatan Kemajuan Islam Malaysia (JAKIM) bagi menyelenggara antaranya sekolah tahfiz, sekolah agama rakyat dan institusi pondok berdaftar iaitu meningkat berbanding RM100 juta yang diperuntukkan pada tahun ini.

Di samping itu, kerajaan akan terus menaik taraf sekolah-sekolah daif dengan peruntukan dinaikkan kepada RM746 juta pada tahun hadapan dengan sebilangan besar peruntukan adalah untuk 112 projek di Sabah dan 165 projek di Sarawak.

Bagi memperkasa agenda pendidikan khas, kerajaan menyediakan RM50 juta antaranya untuk membiayai pembelian peralatan mengajar dan menambah baik fasiliti sekolah berkeperluan khas selain lapan blok baharu dibina termasuk di Sekolah Menengah Kebangsaan (SMK) Tuanku Lailatul Shahreen di Perlis dan SMK Agama Alor Gajah, Melaka.

Selain itu, RM400 juta diperuntukkan bagi penyediaan bekalan susu harian di bawah Rancangan Makanan Tambahan dengan sebahagian perolehan akan dikhaskan kepada pengeluar susu tempatan. – BERNAMA


Penjawat awam digalak berwakaf secara berkala melalui potongan gaji

KUALA LUMPUR 13 April. – Bagi meningkatkan tabungan dana dan aset wakaf negara, satu inisiatif perlu dirangka di peringkat kerajaan persekutuan untuk menggalakkan penjawat awam berwakaf, khususnya secara berkala melalui potongan gaji, kata Tan Sri Muhyiddin Yassin.

Perdana Menteri berkata tindakan itu antara empat perkara utama yang digariskan bagi memastikan instrumen wakaf dapat memainkan peranan penting dalam membantu ekonomi negara.

Untuk itu, beliau mahu semua ketua setiausaha kementerian dan ketua jabatan serta agensi peringkat persekutuan memainkan peranan dalam menggalakkan pegawai dan kakitangan mereka berwakaf.

Katanya Ketua Setiausaha Negara Tan Sri Mohd Zuki Ali telah meluluskan Pekeliling Am Bil. 1 Tahun 2020 Tatacara Pelaksanaan Sumbangan Wakaf Tunai Melalui Potongan Gaji Secara Sukarela Bagi Pegawai Awam yang berkhidmat di Wilayah Persekutuan dan negeri.

“Begitu juga dengan institusi-institusi perbankan dan kewangan dalam membantu mempelbagaikan lagi platform berwakaf. Institusi-institusi kewangan Islam seharusnya menjadikan wakaf sebagai elemen yang menjadi nilai tambah kepada produk dan perkhidmatan kewangan mereka,” katanya.

Dalam konteks itu katanya syarikat berkaitan kerajaan, syarikat pelaburan berkaitan kerajaan dan badan korporat bersama-sama Jabatan Wakaf, Zakat dan Haji (JAWHAR), Yayasan Waqaf Malaysia (YWM) dan majlis agama Islam negeri perlu mengenal pasti ruang dan peluang kerjasama yang boleh dijalinkan bagi mengoptimumkan penggunaan dan pembangunan aset-aset wakaf.

Perdana menteri turut mahu satu pelan pembudayaan wakaf yang holistik dan komprehensif dirangka di peringkat nasional dan negeri bagi mewujudkan masyarakat yang lebih celik wakaf.

Katanya YWM perlu diperkasakan sama ada dalam bentuk suntikan dana atau pertambahan bakat supaya ia benar-benar dapat menjadi teladan pentadbiran wakaf yang terkedepan di peringkat antarabangsa.

“Saya berharap melalui peranan institusi-institusi  berkaitan wakaf di Malaysia, kita boleh menawarkan kepakaran serta model amalan terbaik kepada negara-negara Islam yang lain dalam usaha mengembalikan kegemilangan wakaf,” katanya.

Perdana menteri berkata kerajaan persekutuan melalui JAWHAR dan YWM akan terus komited untuk bekerjasama dengan majlis agama Islam negeri-negeri agar instrumen wakaf dapat berperanan aktif dan efektif untuk membangunkan taraf sosioekonomi ummah.

Mengenai pelancaran Ramadan sebagai Bulan Wakaf Kebangsaan, Muhyiddin berkata ia dilaksanakan bagi memastikan masyarakat dapat memberikan tumpuan khusus kepada kehebatan wakaf.

“Ini bukanlah bermaksud untuk berwakaf perlu menunggu Ramadan tetapi kita akan merancakkan lagi aktiviti wakaf pada bulan ini ke seluruh pelosok Malaysia.

“Semoga setiap aktiviti yang dirancang  sepanjang Bulan Wakaf Kebangsaan Tahun 2021 ini akan dapat memenuhi hasrat amal jariah pewakaf dan beroleh ganjaran serta rahmat Ilahi,” katanya.

Perdana menteri turut menyentuh mengenai Dana Kenanga Waqf Al-Ihsan iaitu unit amanah yang dilancarkan hasil kerjasama Kenanga Investors Berhad dan YWM serta kerjasama kedua di antara YWM dan Bank Rakyat.

Muhyiddin berkata menerusi kerjasama dalam meningkatkan tabungan dana wakaf, Bank Rakyat telah memberi komitmen untuk menyumbangkan dana wakaf sebanyak RM1 juta sebagai geran padanan.

“Bagi setiap ringgit disumbangkan pewakaf individu ke platform disediakan Bank Rakyat, Bank Rakyat akan mewakafkan nilai yang sama kepada Dana Wakaf Tunai. Ini adalah revolusi wakaf cetusan sinergi sektor korporat yang mampu menyumbang kepada pembangunan dan perkembangan wakaf di Malaysia,” katanya.


KPN jamin keselamatan, ketenteraman negara terkawal

KUALA LUMPUR 30 Julai – Polis Diraja Malaysia (PDRM) memberi jaminan bahawa situasi keselamatan dan ketenteraman awam negara berada pada tahap terkawal.

Ketua Polis Negara Datuk Seri Acryl Sani Abdullah Sani berkata, orang ramai diminta tidak gusar kerana PDRM akan mempertingkat pemantauan bagi menjamin kesejahteraan masyarakat.

“Orang ramai juga dinasihat agar sentiasa mematuhi segala prosedur operasi standard yang ditetapkan oleh Majlis Keselamatan Negara dalam menjalani kehidupan seharian sebagai usaha bersama untuk membendung penularan wabak COVID-19,” katanya dalam kenyataan hari ini.


Selamat tinggal Syawal 1444H

TANJUNG BIDARA 20  Mei –  Proses cerapan anak bulan Zulkaedah menampakkan bayangnya, sekali gus menandakan tamatnya sambutan bulan Syawal tahun ini.

Cerapan menggunakan kaedah hisab dan rukyah dijalankan di Kompleks Falak Al-khawarizmi, Kampung Balik Batu, Tanjung Bidara, di sini, sekitar jam 7.15 malam tadi disaksikan Timbalan Exco Pendidikan, Pengajian Tinggi dan Hal Ehwal Agama negeri, Rosli Abdullah.

Sambutan diadakan sempena Program Cerapan Langit Malam dan Astro-Tourism dan Himpunan Komuniti Falak Peringkat Negeri Melaka turut dihadiri Mufti Kerajaan Negeri, Datuk Wira Abdul Halim Tawil dan Timbalan Pengerusi Majlis Agama Islam Melaka (MAIM), Datuk Wira Md Rawi Mahmud.

Abdul Halim berkata, bayang anak bulan Zulkaedah menerusi cerapan pada garis ufuk petang tadi secara rasmi menamatkan Syawal yang berakhir pada hari ini.

“Secara rasminya apabila wujudnya anak bulan Zulkaedah, telah menamatkan Syawal yang diraikan bermakna terputuslah amalan puasa sunat iaitu puasa enam di bulan Syawal.

“Namun, puasa sunat lain boleh dilaksanakan seperti pada hari Isnin dan Khamis, daripada konteks sambutan Aidilfitri yang sinonim dengan amalan kunjung mengunjung boleh diterima dan dilaksanakan tetapi ia bukan di dalam suasana Aidilfitri lagi kerana ia sudah berakhir hari ini.

“Program diadakan kali ini menambah kecekapan dan kemahiran dalam menjalankan tugas harian termasuk beribadat kepada Allah dan mengesahkan data rukyah Jawatankuasa Rukyah Kebangsaan,” katanya kepada Melaka Hari Ini.

Terdahulu program bermula sejak pagi tadi menerima sambutan kira-kira 400 penyertaan dalam kalangan peminat falak, pelajar sekolah menengah dan institusi pengajian tinggi (IPT).

Pelbagai acara menarik diadakan seperti seminar ilmu falak anjuran Kelab Falak Jabatan Mufti Negeri Melaka, cerapan langit malam, pertandingan astro angkasa serta pelbagai lagi, sekali gus menyuburkan penyebaran ilmu falak dalam industri Astro-pelancongan Melaka.


eMFL: AlifD nekad cipta nama sendiri pada masa depan

ALIF Dani ‘AlifD’ Noor Bararrudin,20, nekad berdiri sama tinggi bersama pemain terkemuka tempatan dan dunia dalam pentas sukan elektronik (e-sukan) pada masa depan.

Walaupun kecundang di tempat ketujuh dari 12 pasukan pada saingan Kejohanan eMalaysian Football League (eMFL) baru-baru ini, AlifD berkata, masih banyak yang perlu dipelajarinya, dalam masa sama optimis peluangnya menempah nama dalam saingan itu masih terbuka.

AlifD yang mewakili Melaka menamatkan kempen kejohanan e-sukan itu ditempat ketujuh selepas mengutip 26 mata dengan rekod enam kemenangan, lapan seri daripada 22 perlawanan.

Kejohanan yang berlangsung pada 1 Julai hingga 10 Julai itu telah diungguli Terengganu yang diwakili Muhammad Faiz ‘Favlain’ Hariry setelah mengutip 42 mata dari 22 perlawanan.

Kali pertama kejohanan e-sukan di bawah penganjuran MFL dengan kerjasama Gamesbond Esports Sdn Bhd diadakan adalah saingan ePiala Malaysia pada tahun lalu menyaksikan Terengganu FC yang diwakili Luqman muncul juara.


Panglima Tentera Darat mengundi awal di Kem Muara Tuang

KUCHING, 14 Dis – Panglima Tentera Darat Jeneral Tan Sri Zamrose Mohd Zain dan isteri, Puan Sri Zainuriah Mustapha adalah antara yang terawal melaksanakan tanggungjawab mengundi di hari pengundian awal Pilihan Raya Negeri Sarawak ke-12 di Dewan Serbaguna Kem Muara Tuang di sini, hari ini.

Antara yang turut mengundi awal hari ini adalah Panglima 1 Divisyen Mejar Jeneral Datuk Dzulkafli Mustaffa dan isteri Datin Norziati Othman.

Sejumlah 2,321 pengundi awal dalam kalangan anggota tentera dan pasangan dijangka melaksanakan undi awal di lima saluran yang disediakan di Pusat Pengundian Awal Kem Muara Tuang, bermula pukul 8 pagi hingga 5 petang ini.

Keseluruhannya 12,585 anggota tentera dan pasangan akan melaksanakan pengundian awal pada PRN12 ini di 16 pusat mengundi di seluruh Sarawak melibatkan 11 kawasan Dewan Undangan Negeri (DUN).

Sementara itu calon Gabungan Parti Sarawak (GPS) bagi kerusi DUN Stakan, Datuk Hamza Brahim tiba 9.14 pagi untuk meninjau proses pengundian awal bagi anggota tentera dan pasangan di Pusat Mengundi Awal Dewan Serbaguna, Kem Muara Tuang itu.- BERNAMA